Israel sekat akses Masjid Ibrahimi langgar undang-undang antarabangsa

RAMALLAH, 25 Rejab 1443H, Ahad – Pertubuhan Pembebasan Palestin (PLO) menyifatkan, tindakan Israel menghalang rakyat Palestin daripada mengakses Masjid Ibrahimi di bandar Hebron, Tebing Barat sebagai pelanggaran kepada undang-undang dan konvensyen antarabangsa.

Dalam satu kenyataan yang dikeluarkan pada ulang tahun ke-28 pembunuhan beramai-ramai di Masjid Ibrahimi, Jabatan Hak Asasi Manusia PLO mengisytiharkan sejak 25 Februari 1994, rakyat Palestin telah dihalang memasuki masjid, solat di dalamnya dan melaungkan azan.

Pada 25 Februari 1994, penjajah pelampau Israel, Baruch Goldstein melepaskan tembakan ke arah jemaah Palestin sehingga membunuh 29 daripada mereka dan mencederakan lebih 100 yang lain.

“Sejak itu, pihak berkuasa penjajahan Israel telah menganuti Masjid Ibrahimi dengan menghalang penduduk Palestin memasukinya ketika mereka meraikan ritual.

“Ini dianggap sebagai pelanggaran semua undang-undang dan konvensyen antarabangsa yang berkaitan dengan hak asasi manusia serta kebebasan beribadat,” kata PLO.

Pertubuhan itu berkata, terdapat keputusan dikeluarkan oleh badan antarabangsa yang memutuskan bahawa Masjid Ibrahimi adalah sebahagian daripada warisan manusia dan tempat suci eksklusif untuk umat Islam serta rakyat Palestin.

Sehubungan itu, PLO menggesa masyarakat antarabangsa untuk berpegang teguh dengan tanggungjawabnya dan memberikan perlindungan antarabangsa untuk rakyat Palestin serta tempat suci mereka di bawah penjajahan Israel.

Selepas insiden pembunuhan beramai-ramai itu, Israel merampas separuh daripada masjid dan menyerahkannya kepada pendatang haram Yahudi selain menutup sebahagiannya lagi. – Agensi


5 penduduk Palestin termasuk kanak-kanak cedera angkara askar Israel

RAMALLAH, 24 Zulhijjah 1443H, Ahad – Sekurang-kurangnya lima rakyat Palestin termasuk seorang kanak-kanak cedera ketika konfrontasi berlaku dengan tentera pengganas Israel di kampung Kafr Qaddum, wilayah Qalqilia, Tebing Barat.

Sumber memberitahu, askar pendudukan Israel menyerbu kampung dan menyerang rakyat Palestin dengan peluru bersalut getah serta gas pemedih mata.

Tindakan rejim Zionis itu mencederakan lima mereka akibat terkena peluru bersalut getah, termasuk seorang kanak-kanak lelaki 11 tahun dan menyebabkan ramai sesak nafas akibat gas pemedih mata.

Kesemua penunjuk perasaan yang cedera dirawat di tempat kejadian.

Selama bertahun-tahun, penduduk kampung Kafr Qaddum dan kejiranan mengadakan protes mingguan sebagai membantah pembinaan penempatan haram Israel.

Lebih 650,000 peneroka Israel tinggal di penempatan Yahudi di seluruh wilayah Palestin diduduki yang melanggar undang-undang antarabangsa. – Agensi


Campur tangan politik sebabkan PDRM ‘hilang taring’: Musa Hassan

PETALING JAYA, 20 Ramadan 1442H, Ahad – Perlembagaan Persekutuan perlu dipinda bagi melaksanakan cadangan Suruhanjaya Pasukan Polis (SPP) dipengerusikan individu lain selain menteri.

Bekas Ketua Polis Negara, Tan Sri Musa Hassan berkata, pindaan itu tertakhluk kepada Perkara 140 Perlembagaan Persekutuan.

Bagaimanapun, beliau mengingatkan bahawa tiada mana-mana pihak yang mempunyai kuasa mutlak apabila timbul isu membabitkan urusan pertukaran dan pelantikan pegawai dalam perkhidmatan Polis Diraja Malaysia (PDRM).

“Pengerusi SPP sendiri boleh memberi kuasa perwakilan kepada KPN untuk melantik atau menukar mana-mana pegawai atasan, sekiranya perlu berbuat demikian,” katanya seperti dilapor Utusan Malaysia.

Terdahulu, Ketua Polis Negara, Tan Sri Abdul Hamid Bador pada Jumaat mendakwa, Menteri Dalam Negeri, Datuk Seri Hamzah Zainudin menyalahgunakan kedudukannya dengan mencampuri urusan polis termasuk menyekat pertukaran pegawai polis bermasalah.

Mengulas lanjut, Musa berkata, campur tangan ahli politik dalam urusan polis secara berterusan akan menyebabkan pasukan keselamatan berkenaan ‘hilang taring’.

Beliau tidak menafikan perkara berkenaan telah berlaku sejak sekian lama dan turut mengganggu operasi pasukan polis.

Dakwanya, terdapat dalam kalangan ahli politik cuba mengawal pihak berkuasa dengan mengeluarkan arahan secara terus kepada pegawai operasi tanpa pengetahuan Ketua Polis Negara.

“Ketika zaman saya dahulu, ada orang politik yang suruh polis bebaskan geng mereka dan ada juga yang beri arahan kepada ketua polis negeri tanpa pengetahuan saya.

“Campur tangan politik ini berlaku membabitkan operasi sehingga ia boleh menyebabkan proses siasatan terganggu,” katanya.


COVID: 3,622 kes baharu, 102 kematian di Indonesia hari ini

JAKARTA, 17 Safar 1442H, Isnin – Indonesia mencatatkan 3,622 lagi kes jangkitan baharu COVID-19 hari ini, menjadikan jumlah keseluruhan di seluruh negara itu meningkat kepada 307,120.

Negara itu turut merekodkan 102 kematian menjadikan angka korban mencecah 11,253 orang, menurut data dikeluarkan Kementerian Kesihatan Indonesia.

Kementerian itu berkata, setakat hari ini juga seramai 22,771 orang telah menjalankan ujian saringan COVID-19.

Ibu negara Jakarta merekodkan 1,022 kes baharu tertinggi dalam kes harian, menjadikan jumlah kes di bandar berkenaan kepada 79,872.

Sementara, beberapa wilayah lain juga melaporkan peningkatan kes harian termasuk Jawa Barat (503 kes),  Jawa Tengah (365 kes), Riau (298 kes), Jawa Timur (237 kes) dan Sumatera Barat (216 kes).

Wabak pandemik – yang bermula dari China sejak Disember lalu – telah merebak ke seluruh 34 wilayah lain di seluruh Indonesia.- Agensi


Lebih 76,000 kes COVID-19 di Indonesia

JAKARTA, 21 Zulkaedah 1441H, Isnin – Kes jangkitan COVID-19 di Indonesia mencatatkan penambahan 1,282 kes baharu dalam tempoh 24 jam lepas, menjadikan jumlah keseluruhan menjangkau 76,981 kes setakat pukul 12 tengah hari tadi waktu tempatan.

Jurucakap Pemerintah Indonesia berkenaan COVID-19, Achmad Yurianto berkata, dalam tempoh sama, 50 lagi kematian baharu akibat wabak itu dilaporkan, menjadikan jumlah keseluruhan kematian kini seramai 3,656 orang.

“Sebanyak 13,439 pesakit masih dalam pemantauan COVID-19,” katanya dalam sidang media hariannya yang disiarkan menerusi YouTube rasmi Badan Nasional Pengurusan Bencana (BNPB) Indonesia.

Provinsi Jawa Timur kekal mencatatkan jumlah kes positif tertinggi keseluruhan iaitu sebanyak 16,877 kes, diikuti Jakarta (14,797 kes) dan selebihnya di 32 lagi provinsi lain.

Jawa Timur turut merekodkan jumlah kematian keseluruhan tertinggi iaitu 1,226 kes, diikuti Jakarta (697 kes), Jawa Tengah (240), Sulawesi Selatan (226) dan selebihnya di wilayah-wilayah lain di Indonesia. – Bernama


Gempa bumi Afghanistan: Ratusan lagi mayat di bawah runtuhan

HERAT, 24 Rabiulawal 1445H, Selasa – Pasukan penyelamat Afghanistan bertungkus-lumus membawa keluar mangsa yang tertimbus dalam runtuhan gempa bumi dahsyat melanda Afghanistan.

Gempa pada Sabtu di barat negara itu melanda 35 km (20 batu) barat laut bandar Herat, dengan satu daripada 6.3 magnitud, kata — Kajian Geologi Amerika Syarikat (USGS).

Ia antara gempa bumi paling dahsyat di dunia tahun ini, selepas gegaran di Turkiye dan Syria membunuh kira-kira 50,000 orang pada Februari lalu.

Dilaporkan, penduduk meninggalkan kediaman mereka sekali lagi semalam selepas gempa bumi susulan berukuran 4.9 magnitud.

Tindakan itu berikutan terdapat gegaran lain yang lebih kuat sedikit daripada sebelum ini.

Hampir 2,000 kediaman di 20 buah kampung musnah teruk dan Taliban mengesahkan ratusan orang awam masih tertimbus dalam runtuhan.

Negara jiran, Pakistan dan Iran, telah menawarkan bantuan untuk menghantar pekerja penyelamat dan bantuan kemanusiaan.

Pejabat Kemanusiaan PBB dalam kenyataan memaklumkan, angka kematian akibat gempa bumi meningkat kepada 2,686 manakala lebih 500 yang lain dilaporkan hilang. – Agensi


Jet pejuang Arab Saudi bom gudang farmaseutikal Yaman

SANA’A, 15 Rabiulawal 1443H, Jumaat – Arab Saudi bertindak kejam apabila jet pejuangnya menyerang gudang farmaseutikal di ibu negara Yaman, Sana’a hingga mengakibatkan sekurang-kurangnya seorang terbunuh dan tiga yang lain cedera.

Mereka mengebom fasiliti itu di kawasan Saawan, semalam lapor rangkaian televisyen al-Masirah berbahasa Arab Yaman, dengan memetik sumber tempatan.

Jurucakap tentera Arab Saudi, Turki al-Maliki mengesahkan serangan udara itu.

Dia mendakwa, kerajaan Arab Saudi telah menahan diri sejak beberapa bulan demi mendukung usaha dan inisiatif Pertubuhan Bangsa-bangsa Bersatu (PBB) untuk mencari penyelesaian politik yang komprehensif dan berkekalan dalam krisis Yaman.

Sementara itu, jurucakap gerakan penentangan Ansarullah Yaman, Mohammed Abdul-Salam, mengecam serangan itu.

“Pengeboman gudang farmasi dan kemudahan awam lain di Sana’a berlaku selepas kenyataan oleh Majlis Keselamatan PBB baru-baru ini yang sepenuhnya berat sebelah untuk menyokong pakatan pencerobohan diketuai Arab Saudi.

“Malangnya, Arab Saudi terus dengan pencerobohan dan pengepungannya berbanding menghentikan mereka dan menilai hasil kebodohannya,” tulisnya dalam ciapan yang disiarkan di laman Twitter.

Kementerian Kesihatan Awam dan Penduduk Pemerintah Keselamatan Yaman juga mengecam serangan udara Arab Saudi, dan menyatakan serangan itu mengakibatkan kerosakan teruk pada gudang farmaseutikal, dan kemusnahan sepenuhnya semua ubat-ubatan serta bekalan perubatan di dalamnya.

Ia menggambarkan serangan itu sebagai ‘tindakan jenayah’, dan menekankan bahawa serangan berkenaan dilakukan pada saat pakatan yang dipimpin oleh Arab Saudi menghalang kemasukan komoditi asas terutama ubat-ubatan dan bekalan perubatan ke Yaman.

Kenyataan tersebut menegaskan bahawa pakatan itu berniat membunuh rakyat Yaman dengan melumpuhkan sektor kesihatan di negara berkenaan.

Malah, Kementerian Kesihatan Yaman terus mengatakan bahawa pengeboman kawasan kediaman dan infrastruktur kritikal memperlihatkan bahawa sekutu perang pimpinan Arab Saudi tidak mengendahkan nyawa orang awam di tengah kebisuan berterusan PBB.

Kementerian itu menganggap PBB bertanggungjawab ke atas pembunuhan rakyat Yaman dan serangan terhadap infrastruktur awam, dengan menekankan bahawa kebisuan dan ketidakaktifannya telah ‘memperbesarkan’ rejim Riyadh dan sekutunya. – Agensi


Keazaman rakyat kunci kejayaan masyarakat bebas rasuah

KUALA LUMPUR, 13 Rejab 1442H, Khamis – Kejayaan utama bagi sebuah negara bebas rasuah ialah keazaman rakyat untuk menghapuskan gejala rasuah dalam kalangan masyarakat, kata President International Movement for a Just World (JUST) Dr Chandra Muzaffar.

Beliau berkata perubahan dalam kerajaan tidak akan menjamin kepimpinan baharu akan mengelak daripada melakukan perbuatan rasuah dan kesalahan lain, bagaimanapun, ujian sebenar bermula apabila pemimpin memilih untuk melakukan apa yang betul walaupun ia menjejaskan kepentingan mereka sendiri.

“Jika pilihan raya berubah, undang-undang dan fahaman tidak membawa kepada masyarakat yang bebas rasuah, tidak bolehkah seseorang berpaling kepada rakyat, minta mereka lakukan apa yang boleh untuk membawa masyarakat dengan komitmen lebih kuat, kepada sesuatu yang benar,” katanya.

Beliau berkata demikian dalam artikelnya bertajuk ‘A People’s Campaign Against Corruption’ yang diterbitkan dalam seksyen Bernama Thoughts menerusi portal berita Bernama semalam.

Justeru, Chandra berkata semua rakyat Malaysia dijemput untuk menyertai kempen desentralisasi seperti Gerakan Sinar Rasuah Busters (Rasuah Busters), yang matlamat utamanya adalah bukan sahaja menghapuskan rasuah tetapi juga mewujudkan masyarakat yang benar-benar beretika dan bermoral.

Malah, katanya ini adalah kali pertama inisiatif sedemikian dilakukan rakyat, walaupun sebelum ini, ada badan bukan kerajaan (NGO) khusus yang menyasarkan aspek rasuah atau pelanggaran tertentu.

“Kempen ini adalah respons kepada persepsi bahawa rasuah telah merebak dalam masyarakat. Ia menekankan kesan jenayah ini terhadap rakyat dan mengapa mereka perlu memeranginya demi kebaikan dan masa hadapan negara,” katanya.

Rasuah Busters yang dilancarkan baru-baru ini bertujuan meningkatkan kesedaran dalam kalangan rakyat Malaysia mengenai isu rasuah dan ia akan berpandukan kepada Perlembagaan Malaysia, Rukun Negara dan nilai kejujuran dan integriti bersama yang terkandung dalam semua ajaran agama. – Bernama


Kejam! Pengawal penjara Israel belasah tahanan Palestin hidap penyakit kronik

RAMALLAH, 15 Syaaban 1443H, Jumaat – Pengawal penjara Israel tanpa belas kasihan menyerang dan membelasah seorang tahanan Palestin yang menghidap penyakit kronik.

Persatuan Tahanan Palestin (PPS) berkata, tahanan bernama Khalil Musa Musbah ditahan di penjara Israel di Megiddo.

Menurut kumpulan pembela tahanan yang berpangkalan di Ramallah itu, Khalil mengalami masalah kesihatan kronik dalam perut, usus dan saluran darah.

Dia dipenjarakan sejak tahun 2003 dan sedang menjalani hukuman penjara 20 tahun.

“Khalil telah dipindahkan ke penjara Israel di Asqalan selepas penahanan itu,” katanya.

PPS menganggap pihak berkuasa pendudukan Israel bertanggungjawab terhadap sebarang kemerosotan kesihatan Khalil.

Ia juga menggesa semua pertubuhan hak asasi manusia yang berkenaan, khususnya Jawatankuasa Palang Merah Antarabangsa (ICRC) campur tangan bagi memastikan keselamatannya.

Dilaporkan, lebih 4,500 banduan politik Palestin dalam tahanan Israel yang dipenjarakan kerana aktivisme mereka dalam penentangan pendudukan negara pengganas itu di tanah air mereka. – Agensi


Permohonan tukar tanaman getah kepada kelapa sawit dibawa ke kementerian

PADANG TERAP, 11 Safar 1443H, Sabtu – Permohonan sekumpulan peneroka Felda Lubuk Merbau di sini, mahu menukar tanaman getah kepada kelapa sawit akan dibawa ke peringkat Kementerian Pembangunan Luar Bandar (KPLB) dalam masa terdekat.

Menterinya Datuk Seri Mahdzir Khalid berkata pada masa ini belum ada dasar berkaitan proses tanaman semula membabitkan penukaran jenis tanaman, justeru ia perlu diteliti terlebih dahulu.

“Kena ada perbincangan di peringkat tertinggi (kementerian) jika ada perubahan dari segi tanaman. Banyak peneroka minta beralih kepada kelapa sawit.

“Kami akan tengok dari segi dasar di kementerian dan RISDA (Pihak Berkuasa Kemajuan Pekebun Kecil Perusahaan Getah),” katanya kepada pemberita selepas taklimat mengenai program tanam semula di Dewan Mesyuarat Pusat Pentadbiran Komuniti Felda Lubuk Merbau, di sini hari ini.

Beliau berkata proses tanaman semula di Felda berkenaan akan dilakukan secara berperingkat bermula tahun hadapan, melibatkan 416 peneroka dengan kawasan seluas lebih 585 hektar.

Namun, difahamkan seramai 360 peneroka tersebut memohon supaya pihak kementerian mempertimbangkan agar dapat menukar tanaman mereka daripada getah kepada kelapa sawit.

Mahdzir berkata antara faktor mendorong peneroka mahu menukar tanaman kerana harga komoditi kelapa sawit lebih tinggi berbanding getah.

“Faktor lain adalah penggunaan tenaga kerja, kebun getah kena ada pekerja tetap sebab perlu ditoreh setiap hari kecuali pada hari hujan, kalau kelapa sawit bukan hari-hari kena kerja,” katanya. – Bernama


Isu Kalimah Allah: Apa kita boleh buat?

SELESAI dengan jayanya malam tadi Usrah Bulanan secara online dengan rakan-rakan SMAP Batch SPM 88. Tajuk menarik iaitu kalimah Allah. Perbincangan pun panjang dari jam 9.15 dan berlarutan hingga melebihi jam 12 tengah malam. Pelbagai sudut dibincangkan, dari asal usul kalimah Allah, dalil-dalil yang disalahfahami, strategi kontekstualisasi, pekeliling KDN 1986, isu The Herald, isu semakan kehakiman Jill Ireland, ‘basic structure doctrine’ dan lain-lain lagi. Tiga jam yang amat bermanfaat.

2. Yang paling menarik pada saya adalah perbincangan berkenaan respon umat Islam; parti politik, NGO, tokoh-tokoh masyarakat, pemimpin negara dan masyarakat terhadap isu kalimah Allah ini. Dapat disimpulkan bahawa isu ini tidak mendapat tentangan hangat dari ramai pihak seperti yang berlaku dalam isu tentangan terhdap ICERD. Apakah yang telah berlaku sehingga ia menjadi seperti itu?

3. Dari sisi pihak kerajaan, nampaknya pihak kerajaan pun setakat boleh mengemukakan rayuan sahaja. Itu pun belum tahu lagi apakah keputusannya. Dan nampaknya perjalanannya masih panjang sedangkan di pihak Kristian mereka telah bersorak menyambut kemenangan boleh menggunakan kalimah Allah. Tindakan lain yang dilakukan oleh kerajaan, wallahu a’lam. Mungkin saya yang tidak tahu. Atau mungkin mereka tidak mahu hebahkan.

4. Di pihak parti-parti Melayu Islam; mereka nampaknya telah pun menggesa kerajaan mengemukakan rayuan terhadap keputusan Mahkamah Tinggi dan menggesa kerajaan mengambil inisiatif menyegerakan pelaksanaan pengharmonian sistem perundangan negara dalam kerangka Perlembagaan Persekutuan. Persoalannya, takkanlah itu sahaja? Parti-parti itu pun dalam kerajaan juga. Tidak padan untuk menggesa diri sendiri.

5. Di pihak keselamatan, dua hari selepas keputusan Mahkamah Tinggi, PDRM mengeluarkan amaran bahawa Akta Hasutan menanti individu yang melakukan demonstrasi membantah keputusan terhadap isu kalimah Allah tersebut. Bahkan sehingga hari ini, sudah ada pun seorang wanita yang disiasat di bawah Seksyen 4(1) Akta Hasutan 1948 kerana kecenderungan menghasut serta Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.

7. Di pihak tokoh masyarakat, ahli akademik, ulamak dan cendekiawan, kita melihat mereka banyak menganjurkan forum-forum perbincangan. Kebanyakannya secara online. Tulisan-tulisan juga banyak dikongsikan. Tetapi sejauh mana sampai kepada masyarakat, kita masih tidak pasti.

8. Di pihak masyarakat awam, saya rasa apa yang kita lihat hanyalah keresahan pada sebahagian. Dan sebahagian yang besar jumlahnya pula tidak tahu pun isu kalimah Allah yang terbaru ini. Sama ada mereka sudah jadi manusia yang tidak melihat dan mendengar. Atau pun sudah jadi manusia yang tidak peduli.

9. Jiwa seorang mukmin adalah jiwa yang sensitif. Melihat kemungkaran dengan jiwa yang bergetar. Seperti Umar Abd Aziz yang melihat maksiat kecil di zamannya sebagai musibah.

إني أعالج أمراً لا يُعين عليه إلا الله، قَدْ فَنِيَ عليه الكبير، وكبر عليه الصغير، وفصح عليه الأعجميّ، وهاجر عليه الأعرابيّ، حتى حسبوه ديناً لا يرون الحقّ غيره

“Aku memperbaiki satu urusan yang tidak ada sesiapa pun yang mampu membantu kecuali Allah. Urusan yang mematikan orang tua, menjadikan budak kecil menjadi tua, menjadikan orang bukan Arab tiba-tiba fasih berbahasa Arab dan menjadikan orang Arab mengasingkan diri. Hinggakan perkara yang salah itu dipandang sebagai hakikat agama yang dianggap tiada kebenaran kecuali padanya.”

10. Satu gerak kerja yang lebih serius sepatutnya dirancang bagi menangani isu kalimah Allah ini. Kita secara umum sudah mengenal pasti masalahnya, iaitu:

a. Gerakan Kristianisasi yang semakin agresif dan sentiasa mencari ruang dalam apa juga kesempatan untuk mengubah cara hidup muslim dan mengubah status negara sama ada melalui perjuangan mengubah Perlembagaan atau perjuangan di sudut perubahan budaya.

b. Umat Islam yang semakin rapuh amalan Islamnya lalu terdedah secara kuat kepada proses normalisasi sehingga mengubah cara fikir berkenaan apa itu benar dan salah.

c. Usaha segelintir pihak yang sedikit tetapi kuat pengaruhnya untuk menjadikan hak asasi manusia sebagai asas dan neraca pertimbangan dalam semua perkara termasuklah keputusan penghakiman dan keputusan serta polisi kerajaan.

d. Kelesuan sebahagian pertubuhan-pertubuhan Islam samada parti atau ngo sehingga seolah-olah hilang taringnya. Sama ada kerana keliru akibat suasana politik negara yang tidak stabil atau kerana mereka sendiri sekarang ini di ‘zon stabil’.

11. Ini adalah perkara yang perlu dirawat untuk jangka panjang dan sederhana. Jika tidak, umat Islam tidak akan mampu untuk mengurus isu kalimah Allah dan yang seumpamanya seperti isu Rosliza, isu Iki Putra dan lain-lain isu yang akan timbul dari semasa ke semasa.

12. Untuk jangka pendek, saya tidaklah berniat untuk mencadangkan demokrasi besar-besaran seperti Himpunan Membantah ICERD. Kita pun dalam suasana COVID-19, demokrasi seumpama itu sukar untuk dilakukan. Tetapi apa yang boleh dibuat selain dari memorandum dari badan-badan Islam dan rayuan dari pihak kerajaan, saya mencadangkan yang berikut:

a. Pihak keselamatan tidak menakut-nakutkan umat Islam untuk menyuarakan pandangan dan bantahan secara aman terhadap keputusan Mahkamah Tinggi tersebut. Dalam sebuah negara demokrasi, biarlah rakyat menyuarakan pandangan mereka secara bebas dan aman.

b. Siri-siri dialog antara Islam-Kristian dilakukan sama ada secara terbuka atau tertutup berkenaan isu kalimah Allah ini. Pihak Kristian sudah tentu bersedia untuk itu demi membuktikkan kebenaran dakwaan mereka. ISMA sedia menghantar wakil mewakili umat Islam untuk dialog tersebut.

c. Pihak kerajaan memohon supaya keputusan Mahkamah Tinggi berkenaan kebenaran pihak Kristian menggunakan kalimah Allah ditangguhkan sehinggalah ada keputusan terhadap rayuan pihak kerajaan terhadap kes ini.

Moga Allah kembalikan kemuliaan dan izzah kepada umat Islam di Malaysia.

Allahul Musta’an

Ustaz Muhammad Fauzi Asmuni
Presiden ISMA


Menteri Perpaduan positif COVID-19

KUALA LUMPUR, 5 Jamadilakhir 1442H, Selasa – Menteri Perpaduan Negara, Datuk Halimah Mohamed Sadique disahkan positif COVID-19 dan akan menjalani rawatan serta tempoh kuarantin mengikut saranan dan pemantauan rapat oleh Kementerian Kesihatan (KKM) di Johor Bahru.

Kementerian Perpaduan Negara dalam kenyataan hari ini memberitahu, sepanjang tempoh rawatan dan pemulihan, Halimah akan terus memantau dan memastikan segala urusan kementerian berjalan lancar.

“Datuk Halimah mengucapkan ribuan terima kasih kepada semua pihak yang mendoakan kesembuhan beliau dan memohon maaf atas segala kesulitan dan masalah yang timbul akibat perkembangan ini,” menurut kenyataan itu.

Halimah menjalani ujian saringan COVID-19 semalam dan disahkan positif oleh KKM hari ini. – Bernama


Doktor dan hartal

SAYA mungkin tidak layak untuk memberikan ulasan tentang hartal doktor muda yang berlaku semalam. Saya bukan doktor perubatan, maka saya tidak tahu perincian apa yang berlaku di alam itu. Saya cuma ada kenalan dan saudara mara dari kalangan doktor-doktor sahaja; tetapi pergaulan dengan mereka yang berusia dan yang muda walaupun sudah lama, pasti tidak akan memahamkan saya sepenuhnya tentang dunia mereka sebagaimana mereka juga tidak faham dunia saya dan rakan-rakan saya sang asatizah.

2. Anggap sahajalah ini sebagai perkongsian santai dan luahan rasa dari pengalaman seorang kenalan yang sudah memasuki usia separuh abad. Jika ada baiknya, ambillah. Jika tidak ada, biarkan sahaja. Jika ada komen, silakan. Saya akan baca tetapi saya tidak akan balas untuk tulisan ini.

3. Setiap alam pekerjaan ada kelebihan dan cabarannya yang tersendiri. Ada habitat yang perlu difahami sebaiknya. Sebagai pelajar cerdik yang dapat keputusan baik semasa SPM, sudah tentu doktor-doktor muda mengkaji kelebihan dan cabaran di dunia perubatan itu. Kisah keperitan ketika HO, kisah tidak cukup rehat, kisah emosi yang tersentuh ketika melihat kematian pesakit di depan mata dan pelbagai kisah lagi adalah suatu yang sesiapa sahaja dari kalangan lepasan SPM yang cemerlang akan faham. Saya andaikan semua akan buat pilihan untuk memasuki profesion perubatan ini dengan penuh kesedaran, sebagaimana saya juga pernah SPM dan pernah ada banyak pilihan dan pernah memilih secara nekad untuk tidak mengisi borang UPU dan secara nekad hanya mahu masuk al-Azhar. Secara sedar saya cuma mahu jadi ustaz dan orang yang faham syariah walaupun saya tahu di zaman itu tiada peluang pekerjaan yang luas untuk ustaz kecuali di dunia pendidikan dan beberapa bidang lain yang amat terbatas. Saya andaikan begitulah juga yang dilakukan oleh doktor-doktor muda ini dulu.

4. Secara jujur juga saya ingin bertanya; adakah liku-liku laluan kerjaya sebagai doktor perubatan suatu yang doktor-doktor muda baru tahu selepas tamat belajar? Tidakkah ianya dimaklumi ketika SPM lagi? Dengan kecerdikan yang Allah berikan lebih dari orang lain, saya andaikan ianya mudah untuk difahami oleh sesiapa sahaja pelajar cemerlang SPM walaupun baru berusia 18 tahun. Atau adakah apa yang berlaku ketika memilih bidang perubatan ini sebaliknya?

Jawapan kepada pertanyaan ini penting kerana ia menjawab sebahagian persoalan berkenaan kenapa doktor-doktor muda melakukan hartal semalam walaupun setelah sebahagian tuntutan mereka dijanjikan satu bentuk tawaran baru oleh kerajaan. Kalau hartal diteruskan sebelum respon balas rasmi dari kerajaan pada 23 Julai, itu saya boleh faham. Tetapi hartal selepas tiga hari respon balas kerajaan, itu saya tidak faham. Dan sebenarnya ramai rakan-rakan saya dalam bidang kejuruteraan, perakaunan, pendidikan, perniagaan, komputer, guaman dan lain-lain juga tidak faham.

5. Ada persamaan hartal yang dianjurkan semalam dengan hartal-hartal lain dalam sejarah negara kita ini.

Persamaan pertama adalah kerana perkataan yang dipilih adalah hartal. Kenapa tidak ‘mogok’? Kenapa tidak ‘bantahan’? Kenapa tidak perkataan lain dari ‘hartal’? Hartal ada maknanya yang tersendiri dan ia pernah digunakan beberapa kali dalam sejarah untuk menguatkan aliran kuasa rakyat. Kuasa rakyat adalah istilah yang diguna pakai oleh golongan liberal yang anti kepada kewujudan satu kerajaan yang berkuasa. Saya tinggalkan noktah ini terbuka begini. Jika sudi buatlah carian sendiri berkenaan sejarah hartal di negara kita terutamanya hartal 1947 dan hartal 1967. Kemudian ukurlah adakah doktor-doktor muda yang berhartal semalam memang mahu dikenali di masa akan datang sebagai sebahagian dari pejuang hartal dalam garis masa sejarah negara yang panjang?

6. Persamaan lain dalam hartal adalah kebiasaannya tuntutannya akan bercampur baur. Disenaraikan tuntutan yang baik-baik, dan pada masa yang sama terselit tuntutan yang tidak baik.

Dalam hartal 1947, dari 10 prinsip Perlembagaan Rakyat dan 12 prinsip hartal yang mereka perjuangkan (banyaknya adalah baik), terselit tuntutan kesamarataan hak antara Melayu dan orang luar yang datang sebagai pekerja dan belum menjadi warganegara.

Perkara yang sama saya yakin berlaku di sini. Apakah tuntutan hartal doktor kali ini? Saya kurang faham jika tuntutannya hanya desakan untuk menyegerakan lantikan tetap dan peluang untuk sambung kepakaran. Saya dengar ada tuntutan lain yang ditunggang bersama oleh penganjur awal, tetapi tidak disebut secara jelas dalam kempen hartal. Mungkin doktor-doktor yang menyertai hartal boleh kongsikan dengan pembaca apakah keseluruhan tuntutan itu.

7. Selain itu hartal juga adalah mekanisme untuk tunjukkan siapakah yang lebih berkuasa; kerajaan atau satu kumpulan dalam masyarakat yang kononnya mewakili rakyat. Adakalanya tuntutan hartal itu sendiri bukan matlamat utama hartal. Tetapi menunjukkan kuasa itu lebih utama sebagai matlamat hartal.

Dalam hartal 1967, apa yang ingin ditunjukkan hanyalah bahawa kapitalis Cina pada masa itu mempunyai kekuatan memaksa melebihi kekuatan kerajaan. Tetapi isu yang dibangkitkan adalah isu nilai ringgit yang jatuh. Parti Buruh pada ketika itu seolah-olah ingin menyampaikan mesej bahawa merekalah yang akan menentukan kedai dibuka atau ditutup.

Dalam hartal ini, kerajaan ditekan hingga ke sudut supaya ikut segala perincian tuntutan. Sedangkan ‘win-win solution’ lebih menguntungkan semua pihak dan agak praktikal. Tetapi dalam pertarungan menunjukkan kekuatan, istilah ‘win-win’ adalah kekalahan dan mereka yang menganjurkan hartal tidak mahu kalah.

8. Satu yang saya bimbangi dalam persamaan hartal-hartal yang berlaku dalam sejarah adalah kesan jangka panjangnya tidak pernah baik. Ia tidak berhenti hanya ketika hartal sahaja, sebaliknya ada kesan yang perlu ditanggung.

Hartal 1947 membawa kepada pengisytiharan darurat. Ramai aktivis Melayu Islam ditangkap sekali dengan bangsa lain. Banyak pertubuhan diharamkan. Hartal 1967 dianggap oleh sebahagian pengkaji sebagai pencetus kepada 13 Mei 1969.

Hartal 26 Julai 2021 akan membawa ke mana? Wallahu a’lam.

9. Persamaan lain juga, kesan dari hartal ini walaupun perit, sebenarnya ia amat disukai oleh golongan liberal. Jika pihak pemerintah mengambil tindakan mengenakan tindakan taratertib, menangkap atau memenjarakan pejuang hartal, maka mereka lebih gembira walaupun tuntutan hartal mereka tidak dipenuhi.

Kenapa begitu?

Kerana kerajaan yang lemah, disibukkan oleh isu sampingan dan dibenci oleh rakyat adalah matlamat perjuangan golongan liberal. Sesiapa sahaja yang naik sebagai kerajaan, mereka akan pastikan begitu keadaannya. Mereka hanya mahu kerajaan dengan fungsi servis kehendak rakyat sahaja, bukan sebagai penguasa yang berkuasa. Cubalah lihat bagaimana Barat memperlakukan pemerintah mereka dalam isu COVID-19. Ia berbeza dengan fungsi kerajaan dalam agama kita.

10. Saya dan rakan-rakan sebenarnya sudah habis kalimah untuk mengulas isu ini. Setiap kali bercakap tentangnya, biasanya akan ada doktor yang kata kami tidak faham alam mereka, atau kami tidak cukup maklumat dan sebagainya. Oklah. saya cuma bercakap setakat yang saya tahu. Jika ada yang salah, mohon betulkan di ruangan komen.

Akhirnya.

Dari satu sudut lain, saya suka juga jika hartal ini berjaya. Sekurang-kurangnya kerajaan akan lebih tertekan untuk menjaga kebajikan doktor-doktor muda. Saya andaikan semalam akan berlaku mogok sungguh-sungguh lalu hospital secara jelas akan kosong atau kurang dari doktor bertugas dan seterusnya memberikan impak. Tapi ada rakan kata, tak begitu. Mereka tidak tinggalkan tugas. Hanya keluar beberapa minit pakai baju hitam kemudian bergambar.

Oh, berkesankah menekan kerajaan? Atau ianya raptai?

Moga Allah membimbing kita semua.

Ustaz Muhammad Fauzi Asmuni
Presiden ISMA


Bantuan anak-anak hilang ibu bapa akibat COVID-19 disegerakan

KUALA LUMPUR, 15 Syaaban 1443H, Jumaat – Kerajaan melalui Yayasan Keluarga Malaysia akan menyegerakan penyerahan sumbangan kepada anak-anak yang kehilangan ibu atau bapa atau kedua-duanya sekali akibat COVID-19, yang belum menerima bantuan itu.

Perdana Menteri, Datuk Seri Ismail Sabri Yaakob berkata, bantuan secara sekali beri itu, bagi membantu anak-anak itu dari peringkat sekolah hingga universiti.

“Saya telah beritahu Ketua Setiausaha Negara (Tan Sri Mohd Zuki Ali), kita akan bayar terus kepada penerima (di seluruh negara) bagi meringankan beban mereka, terutamanya sesi persekolahan bermula Isnin ini serta beberapa institusi pengajian tinggi juga telah bermula,” katanya.

Beliau berkata demikian pada Majlis Penyampaian Sumbangan Yayasan Keluarga Malaysia yang turut dihadiri Menteri Pembangunan Luar Bandar Datuk Seri Mahdzir Khalid, Menteri Wilayah Persekutuan, Datuk Seri Shahidan Kassim dan Menteri Pengajian Tinggi, Datuk Seri Dr Noraini Ahmad.

Terdahulu, Ismail Sabri menyerahkan sumbangan itu kepada 42 penerima di Pusat Dagangan Dunia Kuala Lumpur (WTC KL), hari ini.

Seorang penerima Khairil Rizal, 42, yang kehilangan isteri akibat COVID-19 Ogos lepas berkata beliau kini menjaga tiga anaknya yang berusia 13, 10 dan enam tahun.

“Terima kasih atas bantuan ini, kebetulan sekolah dah nak buka, masing-masing dah bersekolah, kos tinggi…tahun lepas saya berbelanja hampir RM2,000 untuk sekolah anak-anak.

“Sebelum ini saya berniaga secara dalam talian yang diusahakan bersama isteri, sejak arwah tiada, pendapatan kami terjejas. Isteri dijangkiti COVID-19 ditahap lima, dia terpaksa ditidurkan dan berada di hospital selama sebulan,” katanya kepada Bernama.

Ernah Tokol, 32, pula kehilangan suami pada September lepas dan dia kini menyara empat anak berusia antara satu hingga 12 tahun.

Katanya pemergian suami Mohd Affendi Amir Hamzah, 35, memberi kesan terhadap pendapatan serta emosi keluarga, bagaimanapun keadaan semakin pulih dan anak-anak dapat menerima kehilangan orang tersayang.

“Sekarang ini saya dibantu keluarga suami menguruskan kedai makan, terima kasih bantuan ini, sekurang-kurangnya dapat meringankan kewangan saya dan keluarga,” katanya.-  Bernama


Wujudkan rizab air mentah hingga 20 peratus

KUALA LUMPUR, 3 Rabiulawal 1442H, Selasa – Gangguan bekalan air mentah tidak berjadual di Lembah Klang sejak semalam, bukanlah pertama kali berlaku dan kejadian kali ini, pastinya mengundang amarah masyarakat kerana terpaksa berdepan masalah sama beberapa kali dalam tempoh Perintah Kawalan Pergerakan (PKP).

Pengurusan Air Selangor Sdn Bhd (Air Selangor) menjelaskan bahawa pencemaran sumber air mentah di Sungai Selangor kali ini menjejaskan 1,196,457 pemegang akaun Air Selangor melibatkan 1,292 kawasan sekitar Lembah Klang iaitu di Wilayah Kuala Lumpur, Petaling, Klang/Shah Alam, Kuala Selangor, Hulu Selangor, Gombak dan Kuala Langat.

Air Selangor juga memberitahu pencemaran sumber air mentah yang dikesan pada pukul 2 pagi semalam (19 Okt) menyebabkan henti tugas operasi Loji Rawatan Air Sungai Selangor Fasa 1, Fasa 2, Fasa 3 dan Rantau Panjang.

Mengulas masalah yang seolah-olah tidak berpenghujung ini, Pensyarah Kanan, Fakulti Perhutanan dan Alam Sekitar, Universiti Putra Malaysia (UPM) Dr Mohd Yusoff Ishak mencadangkan agar keupayaan dan kepakaran agensi berkaitan pencemaran sumber air dipertingkatkan sejajar dengan perkembangan teknologi semasa.

“Kes pencemaran mengambil masa yang terlampau lama untuk dibawa ke mahkamah dan begitu juga perbicaraan sebelum sebarang keputusan dapat dicapai.

“Selain faktor bahan cemar yang semakin banyak dan terbaharu, teknologi serta sains bidang forensik alam sekitar di Malaysia juga jauh ketinggalan berbanding teknologi lain,” katanya ketika dihubungi.

Beliau berkata, pihak berkuasa harus memikirkan inisiatif untuk mewujudkan rizab air mentah hingga 20 peratus, membina simpanan air mentah luar sungai dan mewartakan rizab sungai bagi mengelak perkara sama berulang pada masa hadapan.

“Bidang forensik alam sekitar perlu diperkasakan semula. Ia perlu dikemas kini dengan kemudahan makmal dan peralatan terkini dalam mengesan unsur bahan cemar, memandangkan kehadiran pelbagai jenis bahan kimia generasi baharu serta faktor iklim di negara ini yang mendatangkan cabaran kepada agensi.

“Kerjasama serta perkongsian alatan serta kaedah pengenalpastian bahan hasil kajian pakar di universiti boleh membantu pihak agensi,” katanya menambah UPM turut mempunyai pakar forensik alam sekitar untuk mengenal pasti bahan pencemar dalam sesuatu persekitaran.

Sementara itu, Presiden Persatuan Penyelidikan Air dan Tenaga Malaysia (AWER) S. Piarapakaran berkata, pada 7 September lalu pihaknya telah mengemukakan cadangan pindaan segera terhadap Akta Kualiti Alam Sekeliling 1974 (AKAS 1974) dengan menambah seksyen baharu untuk membolehkan tuntutan kerugian oleh pihak yang terjejas.

“Seksyen ini akan membolehkan Jabatan Alam Sekitar (JAS) membuat pengiraan kehilangan pendapatan dan kos tambahan yang ditanggung pihak yang terlibat semasa kejadian pencemaran. Dengan cadangan pindaan tersebut, pesalah perlu membayar denda, kos pembersihan dan tuntutan dari pihak yang terjejas,” katanya.

Bagaimanapun, Pengerusi Pertubuhan Ikatan Komuniti Selamat Tan Sri Lee Lam Thye berkata, gangguan air terbaharu itu sukar dipercayai dan tidak dapat diterima kerana ia berlaku selepas laporan pemulihan bekalan air di 686 kawasan akibat gangguan air, sebelum ini.

“Gangguan bekalan air semalam (19 Okt) disebabkan oleh pencemaran bau di Sungai Selangor. Secara kebetulan, ini adalah sungai sama yang tercemar dan menjejaskan bekalan air mentah kepada jutaan pengguna, kurang tiga bulan lepas,” katanya dalam kenyataan.

Menurut Lee, gangguan bekalan air kali ini, sukar dipercayai. tidak dapat diterima dan mencetuskan skandal.

“Nampaknya semua nasihat dan rayuan yang dibuat selama ini tidak diendahkan dan ia umpama mencurah air ke atas daun keladi,” katanya.

Lee berkata, gangguan bekalan air itu memburukan lagi keadaan, lebih-lebih lagi ketika rakyat sedang berdepan dengan ancaman jangkitan COVID-19 yang menular dengan cepat kini.

“Antara prosedur operasi standard (SOP) semasa penularan wabak ini ialah kita perlu menjaga kebersihan diri dengan kerap mencuci tangan. Tetapi bagaimana seseorang hendak melakukannya tanpa air?.

“Ditambah pula dengan pelaksanaan Perintah Kawalan Pergerkan Bersyarat (PKPB), kita juga tidak boleh pergi ke rumah rakan-rakan untuk menumpang mandi,” katanya. – Bernama


Tragedi gunung berapi Semeru ragut 1 nyawa, 41 melecur

JAKARTA, 30 Rabiulakhir 1443H, Ahad – Suasana cemas dihadapi penduduk setempat selepas gunung berapi Semeru di Pulau Jawa, Indonesia meletus semalam telah menyebabkan seorang meninggal dunia.

Video dikongsikan pegawai kecemasan menunjukkan penduduk berlari ketika kepulan asap dan abu tebal menyelubungi kampung berhampiran wilayah Jawa Timur.

Timbalan Ketua Daerah Lumajang, Indah Masdar memaklumkan, insiden berkenaan menyebabkan seorang maut dan 41 yang lain cedera melecur.

Indah telah mengarahkan helikopter penyelamat segera membawa keluar beberapa mangsa yang terperangkap di dalam bangunan di perkampungan terbabit.

“Kami berada dalam kesusahan besar. Ia menyedihkan kerana keluarga mereka semua menangis,” katanya yang memaklumkan sekurang-kurangnya 10 orang terperangkap.

Agensi Mitigasi Bencana (BNPB) memberitahu bahawa 35 pesakit sedang dirawat di fasiliti perubatan tempatan.

Sementara itu, Ketua Daerah Lumajang, Thoriqul Haq berkata, beberapa pelombong pasir terperangkap berhampiran lombong, namun tiada butiran lanjut didedahkan.

Haq memberitahu bahawa jalan dan jambatan yang menghubungkan Lumajang dan bandar berhampiran Malang telah terputus, menyebabkan satu daerah berhampiran tidak mendapat akses bantuan perubatan.

“Ini adalah keadaan yang mendesak dan cepat berlaku sejak ia meletus,” katanya yang mengesahkan operasi pemindahan penduduk sedang berjalan tanpa menyatakan lanjut.-  Agensi


Kapal perang India berlabuh di Pelabuhan Klang

PELABUHAN KLANG, 1 Safar 1444H, Isnin – Kapal peronda kelas Saryu ketiga Tentera Laut India, Ins Sumedha berlabuh di Pelabuhan Klang di sini semalam untuk lawatan tiga hari ke negara ini.

Ketibaan kapal yang dinakhodai Pegawai Memerintah Komander P. Phaneendra di Pusat Hidrografi Nasional, Pulau Indah, di sini, disambut Asisten Ketua Staf (AKS) (Operasi dan Strategi) Tentera Laut Diraja Malaysia (TLDM) Laksamana Muda Khir Junaidi Idris.

Kapal Ins Sumedha yang seberat 2,200 tan, panjang 105.34 meter mempunyai berkelajuan maksimum 46 kilometer sejam (25 knot).

Kapal tersebut dilengkapi dengan beberapa sistem senjata, sensor, navigasi canggih dan sistem komunikasi yang dikendalikan oleh kira-kira 150 anak kapal dan pegawai.

Phaneendra ketika berucap pada majlis makan malam di INS Sumedha malam tadi berkata lawatan kapal peronda itu ke Pelabuhan Klang bertujuan untuk mengukuhkan hubungan dua hala, meningkatkan kerjasama maritim dan saling boleh kendali antara India dan Malaysia.

Sementara itu, Khir Junaidi berkata beliau berharap semua penglibatan masa depan antara Malaysia dan India akan terus menjadi medium penting kedua-dua negara dalam membina kepercayaan bersama dan menjalin hubungan yang lebih kukuh.

Turut hadir Pesuruhjaya Tinggi India, B. N. Reddy.


Muhyiddin disahkan bebas COVID-19

KUALA LUMPUR, 29 Safar 1442H, Sabtu — Keputusan ujian saringan COVID-19 bagi sampel kedua terhadap Perdana Menteri Tan Sri Muhyiddin Yassin pada Rabu lalu disahkan negatif, sekali gus mengesahkan beliau bebas COVID-19.

Muhyiddin dalam hantaran terbaharu akaun Facebooknya berkata, tempoh kuarantin kendiri beliau juga tamat semalam.

“Seperti yang dimaklumkan sebelum ini, Perdana Menteri Tan Sri Muhyiddin Yassin telah dinasihatkan oleh Kementerian Kesihatan (KKM) untuk menjalani kuarantin kendiri selama 14 hari.

“KKM telah menjalankan ujian saringan pengesanan COVID-19 bagi sampel kedua ke atas Perdana Menteri pada 14 OktOBER dan telah disahkan negatif pada 15 Okt. Sehubungan itu, Pejabat Perdana Menteri ingin memaklumkan bahawa kedua-dua ujian pengesanan COVID-19 bagi Perdana Menteri sepanjang tempoh kuarantin kendiri telah disahkan negatif dan tempoh kuarantin kendiri beliau tamat pada 16 OktOBER,” demikian menurut hantaran itu.

Dalam pada itu, Perdana Menteri terus komited mempengerusikan mesyuarat khas Majlis Keselamatan Negara (MKN) berkenaan COVID-19 yang diadakan secara sidang video pagi tadi.

“Walaupun tempoh kuarantin kendiri telah tamat, mesyuarat khas MKN masih dijalankan melalui sidang video sebagai langkah berjaga-jaga dalam menghadapi situasi semasa COVID-19 di dalam negara.

“Mesyuarat khas MKN ini berlangsung setiap hari bermula 7 Oktober lepas,” kata Muhyiddin menerusi hantaran itu.

Perdana Menteri sebelum ini dinasihatkan untuk menjalani kuarantin kendiri di rumahnya selepas mempengerusikan Mesyuarat Khas MKN pada 3 Oktober lepas, yang turut dihadiri Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri yang disahkan positif COVID-19. -Bernama


Pelancong masih boleh lawat masjid Hagia Sophia

ISTANBUL, 26 Zulkaedah 1441H, Sabtu – Pelancong masih dibenarkan melawat Hagia Sophia meskipun tapak bersejarah itu dibuka semula sebagai masjid, kata wakil khas Presiden Turki di Iraq, Veysel Eroglu.

Beliau berkata, pembukaan semula Hagia Sophia sebagai masjid telah memberikan kegembiraan kepada seluruh umat Islam dan rakyat Turki, namun pihaknya masih membenarkan kedatangan pelancong seperti sebelum ini.

Katanya, kebenaran itu tertakluk sama seperti kunjungan pelancong di Sultanahmet Camii yang dikenali sebagai Masjid Biru.

Monumen ikonik Hagia Sophia pertama kali dibina sebagai gereja pada zaman Bizantium. Ia kemudian menjadi masjid setelah Sultan Mehmed II menakluki Istanbul pada tahun 1453.

Pada 1934, pemerintah Turki telah mengubah masjid Hagia Sophia menjadi muzium.

Minggu lalu menjadi sejarah baharu buat Turki selepas mahkamah pentadbiran tertinggi negara itu mengeluarkan keputusan yang membuka jalan bagi kerajaan untuk menukar fungsi bangunan ikonik daripada muzium kepada masjid.

Menurut mahkamah, keputusan Kabinet pada tahun 1934 yang mengakhiri fungsinya sebagai masjid dan mendefinasikannya muzium adalah tidak mematuhi undang-undang.

Mahkamah menyatakan, Hagia Sophia secara rasmi didaftarkan sebagai masjid, selain menegaskan bahawa penggunaannya untuk sebarang tujuan lain adalah tidak sah.

Sebelum ini, umat Islam di Turki sudah terlalu lama meminta Hagia Sophia ditukar kembali kepada masjid tetapi telah ditentang oleh anggota pembangkang sekular. – Agensi


4 maut, puluhan cedera dalam serangan bom bunuh diri di kedai teh Mogadishu

MOGADISHU, 16 Jamadilakhir 1443H, Rabu – Sekurang-kurangnya empat orang terbunuh dan puluhan lagi cedera di sini, akibat pengeboman bunuh diri di sebuah kedai teh berhampiran pangkalan tentera, kata agensi berita SONNA yang dikendalikan kerajaan.

Penyerang dilaporkan masuk ke kedai teh Mogadishu dan meletupkan jaket berisi bahan letupan, kata pegawai polis Abdirahman Adan kepada agensi berita AFP.

Seorang penduduk, Ahmed Ismail berkata, dia mendengar letupan itu dan berlari ke tempat kejadian untuk mengetahui apa yang berlaku sebelum dihalang oleh tentera, lapor agensi berita Reuters.

Jurucakap kerajaan Somalia, Mohamed Ibrahim Moalimuu yang cedera di tempat kejadian, dibantu untuk pemindahan perubatan ke Turki di Lapangan Terbang Antarabangsa Aden Abdulle Osman di Mogadishu

“Seorang pengebom bunuh diri menyasarkan kedai teh yang di dalamnya terdapat askar Somalia yang dilatih oleh Turki,” kata jurucakap operasi tentera al-Shabab, Abdiasis Abu Musab kepada Reuters, dengan mendakwa bahawa jumlah mangsa yang terkorban dan cedera ialah 20 orang.

Kumpulan bersenjata al-Shabab mengaku bertanggungjawab atas serangan itu, semalam.

Serangan berlaku hanya dua hari selepas jurucakap kerajaan Somalia cedera dalam pengeboman di Mogadishu yang juga diakui oleh al-Shabab.

Pada 12 Januari, beberapa orang maut dalam letupan bom kereta berani mati dalam serangan berasingan yang menyasarkan bahagian sibuk ibu kota.

Serangan bertimpa-timpa berlaku ketika Somalia dihimpit krisis politik disebabkan oleh perselisihan faham berpanjangan mengenai pilihan raya yang tertunda.

Al-Shabab kerap melakukan pengeboman dan serangan senjata api di Mogadishu serta tempat lain di Somalia, dan telah memerangi kerajaan pusat yang lemah selama lebih sedekad.

Pejuang yang dikaitkan dengan al-Qaeda itu telah dihalau keluar dari Mogadishu pada 2011 selepas serangan oleh pasukan Kesatuan Afrika, tetapi mereka masih mengawal kawasan yang luas di luar bandar Somalia, dari mana mereka melancarkan serangan tetap. – Agensi


Tindakan keji Zionis ceroboh hak keamanan Palestin

BANGI, 16 Ramadan 1444H, Jumaat – Majlis Ulama ISMA (MUIS) mengutuk sekeras-kerasnya tindakan rejim pengganas Israel menyerang jemaah Palestin di Masjid al-Aqsa dan mengebom wilayah Semenanjung Gaza pada bulan Ramadan.

Pengerusi MUIS, Datuk Zamri Hashim berkata, tindakan keji rejim Israel itu bukan sekadar menceroboh hak keamanan rakyat Palestin pada bulan Ramadan, bahkan mengundang kemarahan umat Islam di seluruh dunia.

Beliau menegaskan, tindakan kejam dan tidak berperikemanusiaan itu adalah provokasi berulang yang dilakukan rejim Israel ke atas umat Islam setiap kali menjelang bulan Ramadan.

“Palestin adalah tanah wakaf buat seluruh umat Islam. Jadi, semestinya telah menjadi tanggungjawab seluruh umat Islam untuk mempertahankannya dari sebarang ancaman rejim pengganas Zionis.

“MUIS menyeru agar seluruh umat Islam terus berdoa agar Allah memberi perlindungan serta kekuatan terhadap para mujahidin yang bertungkus-lumus di kiblat pertama umat ini,” katanya dalam kenyataan, hari ini.

Suasana di Palestin terus tegang susulan pencerobohan dan serangan berturut-turut tentera Israel ke atas jemaah Palestin Masjid al-Aqsa sehingga menyebabkan penahanan serta kecederaan.

Bukan sekadar di Baitulmaqdis Timur, ketegangan turut berlarutan ke Semenanjung Gaza apabila pengganas Israel melancarkan serangan udara ke atas wilayah itu malam tadi.


Kerajaan kekal tak iktiraf UEC

BANGI, 27 Zulhijjah 1443H, Rabu – Kerajaan kekal dengan pendirian tidak akan mengiktiraf Sijil Peperiksaan Bersepadu (UEC) berikutan bertentangan dengan Dasar Pendidikan Kebangsaan dan Akta Pendidikan 1996 (Akta 550).

Menteri Kanan Pendidikan, Datuk Dr Radzi Jidin berkata, UEC yang dilaksanakan di Sekolah Menengah Persendirian Cina (SMPC) telah menggunakan kurikulum yang digubal Dong Zong, selain menggunakan bahasa Cina sebagai bahasa pengantar utama.

Beliau berkata, kerajaan hanya akan mempertimbangkan penyelesaian berhubung pengiktirafan UEC sekiranya ia diubah supaya selari dengan Dasar Pendidikan Kebangsaan.

“Dasar Pendidikan Kebangsaan dilaksanakan melalui suatu sistem pendidikan kebangsaan yang memperuntukkan bahasa kebangsaan sebagai bahasa pengantar utama.

“…melaksanakan kurikulum kebangsaan dan menyediakan murid untuk menduduki peperiksaan yang sama.

“Oleh itu, UEC perlu mengikut Dasar Pendidikan Kebangsaan sekiranya mahu dipertimbangkan penyelesaiannya oleh kerajaan pada masa depan,” katanya dalam jawapan bertulis di Dewan Rakyat, hari ini.

Penetapan tersebut adalah bagi memenuhi aspirasi serta keperluan negara pada masa hadapan dan sebagai usaha memupuk perpaduan dalam kalangan rakyat selaras prinsip Rukun Negara.

Terdahulu, Wong Kah Woh menanyakan sama ada kerajaan berhasrat mengiktiraf UEC yang digunakan di SMPC, untuk kemasukan ke universiti awam.

Malah beliau mempersoalkan bila peruntukan kerajaan akan disalurkan kepada SMPC pada tahun ini.

Radzi bagaimanapun secara tegas memaklumkan, KPM tidak pernah menyalurkan sebarang peruntukan kewangan kepada SMPC.

Katanya perkara berkenaan adalah disebabkan sistem pendidikan SMPC yang menawarkan UEC adalah tidak selari dengan Dasar Pendidikan Kebangsaan, Akta 550 dan lain-lain perundangan yang sedang berkuat kuasa.


Pemandu e-hailing terima bantuan RM500 Jumaat ini

BANGI, 1 Safar 1443H, Rabu – Kira-kira 27,627 pemandu e-hailing yang belum menerima bantuan RM500 menerusi Program Strategik Memperkasa Rakyat dan Ekonomi (PEMERKASA) bakal menerima bayaran itu, Jumaat ini.

Menteri Pengangkutan, Datuk Seri Dr Wee Ka Siong berkata, bayaran baki bantuan kepada pemandu layak disalurkan kepada Agensi Pengangkutan Awam Darat (APAD) pada 3 September lalu.

APAD kini dalam proses melakukan pembayaran kepada penerima melalui Hong Leong Bank yang dilakukan secara autokredit.

“Kementerian memohon maaf atas kelewatan penyaluran bantuan ini. Kami berharap bantuan ini dapat membantu meringankan beban kewangan mereka berdepan ujian pandemik COVID-19,” katanya melalui kenyataan media, hari ini.

Berdasarkan senarai dikeluarkan APAD, seramai 56,092 pemandu e-hailing memenuhi syarat, layak menerima bantuan sekali bayaran bantuan PEMERKASA berjumlah RM500.

Sebelum ini, 28,465 pemandu e-hailing yang layak bermula 26 Julai hingga 6 Ogos lalu.


Ramai lagi pakar ekonomi, Anwar tak patut lantik anak sendiri

BANGI, 8 Rejab 1444H, Isnin – Meskipun pelantikan Nurul Izzah Anwar sebagai Penasihat Kanan Ekonomi dan Kewangan kepada Perdana Menteri sah dari segi undang-undang dan secara pro bono – tanpa sebarang bayaran – hakikatnya situasi ini tidak harus berlaku.

Kedua-dua hujah tersebut tidak menafikan dua perkara iaitu secara tadbir urus ia tidak betul, bahkan amat bertentangan dengan apa yang dilaungkan selama ini oleh PKR dan Pakatan Harapan (PH) secara umum.

Pakar Kewangan Islam, Prof Madya Dr Aznan Hasan berpendapat, jika Datuk Seri Anwar Ibrahim memegang jawatan Perdana Menteri dan Menteri Kewangan, dijustifikasikan dengan pelbagai hujah serta alasan, rakyat mungkin boleh terima walaupun ia sesuatu perkara berat.

Bagaimanapun berhubung pelantikan anak Ahli Parlimen Tambun itu ketika ini, ia amat sukar diterima dalam apa jua justifikasi dan alasan.

“Rakyat masih boleh lagi menunggu polisi-polisi besar yang baik. Pada hakikatnya sehingga kini, tiada yang dapat dilihat boleh memberi impak yang besar. Rafizi Ramli yang terkenal dengan pelbagai formulanya sebelum inipun, nampaknya belum mengemukakan sesuatu yang berimpak besar.

“Kata beliau, memerlukan masa. Rasanya rakyat masih boleh menunggu, walaupun seperti mana kata Tan Sri Dr Rais Yatim jangka masa menunggu rakyat Malaysia biasa tak lama, hanya lima atau enam bulan.

“Selepas itu, mereka akan mula bertindak. Ini tidak bermakna saya tidak menghargai beberapa polisi-polisi kecil yang baik, yang diisytiharkan. Namun polisi impak besar pada hakikatnya belum ada lagi. Rakyat masih boleh menunggu. Tetapi untuk pelantikan sebegini, pada saya, tiada sebarang justifikasinya,” katanya.

Justeru, Aznan menegaskan rakyat tidak patut berdiam diri dalam isu ini kerana permulaan sebegini yang akan membawa kepada perkara yang lebih besar, secara sedikit demi sedikit.

Ini juga yang berlaku kepada kerajaan sebelum ini, katanya.

“Saya berpandangan perlantikan tersebut tidak sepatutnya dilakukan, disebabkan antaranya, dua sebab tersebut. Tambahan pulak, rasanya kita mempunyai ramai pakar yang boleh menjalankan tugas tersebut.

“Bahkan rasanya kita ada ramai pakar yang berkecenderungan politik PH dan PKR. Paling kurang, lantiklah mereka, bukannya anak sendiri. Sekarang, Perdana Menteri adalah Menteri Kewangan dan penasihat beliau adalah anak beliau. Jelas dari segi ‘good governancenya’ tidak baik.

“Kita perlu menyuarakan agar perkara sebegini tidak menjadi suatu kebiasaan yang merosakkan,” katanya.

Sebelum ini, ramai pihak mempertikaikan lantikan itu kerana Nurul Izzah hanya mempunyai kelulusan berkaitan kejuruteraan dan bukannya dalam bidang kewangan.

Bagaimanapun Anwar berkata, pihak yang mempertikaikan kelayakan akademik anaknya itu mungkin tidak teliti.

Menurutnya, beliau sendiri tidak mempunyai kelulusan dalam bidang kewangan tetapi menjadi pernah menteri kewangan selama lapan tahun.


Turkiye masih enggan sokong Sweden sertai NATO

BRUSSELS, 18 Zulhijjah 1444H, Jumaat – Sweden gagal meyakinkan Turkiye supaya menarik balik kuasa vetonya terhadap bidaan keahlian Pertubuhan Perjanjian Atlantik Utara (NATO) negara Nordik itu.

Tetapi, ketua perikatan itu berkata, mungkin masih ada ruang Sweden untuk mencapai kejayaan menjelang sidang kemuncak minggu depan.

Pada hari Khamis, Menteri Luar Turkiye dan Sweden bertemu di ibu pejabat keselamatan NATO di Brussels dalam usaha merapatkan jurang perbezaan.

Menteri Luar Turkiye, Hakan Fidan berkata, Sweden telah mengambil beberapa langkah untuk menangani kebimbangan Ankara berhubung dakwaan sokongannya terhadap Parti Pekerja Kurdistan (PKK), sebuah entiti pengganas menurut Turkiye, AS dan Kesatuan Eropah.

“Sweden mengambil beberapa langkah termasuk menghapuskan sekatan industri pertahanan terhadap Turkiye,” kata Fidan.

Sweden mengakui cuba menangani kebimbangan Turkiye, dan Menteri Luar Tobias Billstrom berkata: “Kami telah memenuhi semua komitmen…Turkiye tetap dengan keputusannya.”

Pada 1 Jun, Stockholm melancarkan undang-undang antikeganasan – seperti yang didesak  Turkiye.

Undang-undang berkenaan meluluskan ekstradisi ke Turkiye, ke atas seorang individu yang mengisytiharkan dirinya sebagai penyokong PKK kerana kesalahan dadah.

Pada hari Khamis, undang-undang baharu itu juga dipraktikkan apabila mahkamah Sweden mensabitkan kesalahan terhadap seorang warga Turkiye kerana ‘cubaan membiayai pengganas’ PKK. – Agensi


Burqa: Pengacara televisyen akan berjuang nasib mereka

KABUL, 23 Syawal 1443H, Selasa – Pengacara televisyen wanita Afghanistan berjanji akan terus memperjuangkan hak mereka selepas dipaksa pihak berkuasa Taliban memakai burqa sepanjang bertugas.

Sejak mengambil alih pentadbiran negara, Taliban telah menguatkuasakan beberapa undang-undang baharu terhadap rakyat yang kebanykan menenkan fahaman mereka sendiri terhadap Islam terutama kepada golongan wanita dan kanak-kanak.

Terbaharu, pemimpin utama Afghanistan, Hibatullah Akhundzada mengarahkan semua wanita memakai burqa ketika berada di kawasan awam.

Arahan sama turut dikuat kuasakan kepada semua penyampai berita wanita supaya seluruh muka ditutup ketika bertugas.

Ahad lalu, sehari selepas mengingkari arahan berkenaan, penyampai wanita akhirnya tampil dengan menutup seluruh muka ketika bersiaran.

“Hari ini mereka memaksa kami petugas media menutup seluruh muka ketika bertugas namun akan teruskan perjuangan menuntut hak kami,” kata penyampai wanita dari TOLOnews, Sonia Niazi.

Dia menyifatkan dekri baharu tersebut sebagai percubaan untuk wartawan wanita berhenti kerja.

Manakala seorang lagi penyampai berita di 1TV, Lima Spesel mengakui terlalu sukar bekerja di bawah pentadbiran Taliban namun akan tetap terus memperjuangkan hak mereka.

Sementara itu, Pengarah TOLOnews, Khpolwak Sapai berkata, pihaknya terpaksa menerima arahan yang dikeluarkan pentadbiran Taliban.

“Saya dihubungi pihak pengurusan dan dimaklumkan dengan tegas supaya patuh dengan arahan yang dikeluarkan.

“ini bukan pilihan sebaliknya paksaan kepada kami semua dalam bidang penyiaran,” katanya.

Sebelum ini pengacara wanita hanya diwajibkan bertudung dan bukannya menutup seluruh mereka ketika bertugas. – Agensi


Kelompok mahkamah, menteri dijangka bertembung dalam pemilihan UMNO

BANGI, 28 Syaaban 1442H, Sabtu – Penganalisis politik menjangkakan terdapat tiga kelompok berbeza yang bakal merebut kepimpinan UMNO, sekali gus akan menentukan hala tuju parti selepas ini.

Pensyarah Kanan Sains Politik Fakulti Sains Pentadbiran dan Pengajian Polisi Universiti Teknologi Maara (UiTM), Mujibu Abd Muis berkata, ketiga-tiga kelompok itu akan menggunakan segala sumber dan kelebihan masing-masing yang dilihat terhad dalam memastikan kemenangan dalam pemilihan parti.

Mujibu berkata, perkara itu akan menjadikan pemilihan UMNO kembali terbuka dan seimbang.

“Itu baru di peringkat pemilihan parti, belum lagi cerita selepas menang pemilihan.

“Apa pula naratif yang bakal dibawa pemenang dalam merencanakan UMNO?, ” soalnya menulis di Sinar Harian hari ini.

Mengulas lanjut, Mujibu berkata, antara dua kelompok yang dijangka bakal bertembung dalam pemilihan parti yang bakal berlangsung tidak lama lagi adalah kelompok mahkamah dan kelompok menteri.

Jelasnya, kelompok mahkamah kebanyakannya terdiri daripada mereka yang menguasai kepimpinan parti, namun tidak mempunyai tempat dalam kerajaan.

Manakala, katanya, kelompok menteri pula adalah mereka yang berjawatan dalam kerajaan tetapi terpinggir dalam hierarki parti.

“Kedua-dua kelompok ini ada kekuatan dan kekurangan masing-masing. Jika diimbas amalan UMNO terdahulu, kelompok yang menguasai parti akan menguasai kerajaan, lagi tinggi jawatan dalam parti lagi besarlah jawatannya dalam kerajaan,” katanya.

Mujibu berkata, satu lagi kelompok yang ada dalam UMNO terdiri daripada mereka yang bebas dan tiada kes mahkamah selain tidak mempunyai jawatan dalam kerajaan.

“Walaupun mereka berada dalam hierarki parti, tetapi mereka tidak menunjukkan bahawa mereka bersama dengan presiden.

“Malah, mereka masih kelihatan oportunis dan sanggup menunggu untuk melakukan sesuatu secara berhati-hati tanpa sebarang tekanan,” jelasnya.


BMA desak kerajaan Britain tak hapus semua sekatan berkait COVID-19

LONDON, 23 Zulkaedah 1442H, Ahad – Persatuan Perubatan British (BMA) mendesak kerajaan untuk mempertimbangkan semula keputusan menghapuskan semua sekatan yang berkaitan dengan COVID-19 selepas 19 Julai.

BMA menggesa supaya penggunaan pelitup muka dikekalkan dan meminta fokus baharu pada sifat pengudaraan untuk mencegah gelombang baru wabak yang membawa maut itu.

BMA berpendapat, ia penting untuk melindungi Perkhidmatan Kesihatan Nasional (NHS), kesihatan umum dan pendidikan di tengah peningkatan kes yang membimbangkan.

Desakan BMA muncul selepas kerajaan memutuskan untuk menghapus semua sekatan berkaitan COVID-19 di England pada 19 Julai.

Perdana Menteri, Boris Johnson mengesahkan Isnin lalu bahawa kebanyakan sekatan di England akan berakhir pada 19 Julai yang disebut ‘Hari Kebebasan’.

The Times melaporkan bahawa mesyuarat Jawatankuasa Operasi COVID akan berlangsung pada hari Isnin (5 Julai) di mana para menteri diharapkan untuk menyetujui rancangan termasuk menghapuskan sekatan terhadap orang yang telah diberi vaksin.

Menurut The Times, ini adalah ‘tanda paling jelas’ dari rancangan kerajaan untuk menggantikan sekatan pandemik dengan fokus pada ‘tanggungjawab peribadi’.

Sementara itu, kes COVID-19 meningkat 74 peratus pada tujuh hari sebelumnya, menurut angka terkini kerajaan.

Pada hari Jumaat (02 Julai), United Kingdom (UK) mencatatkan 27,125 jangkitan baru dengan 27 kematian lagi dalam masa 28 hari dari ujian positif COVID-19. – Agensi


Simpang Jeram kekal pilih PH

MUAR, 23 Safar 1445H, Sabtu – Calon Pakatan Harapan (PH) Nazri Abdul Rahman, memenangi kerusi Dewan Undangan Negeri (DUN) Simpang Jeram pada Pilihan Raya Kecil (PRK) hari ini dengan majoriti 3,514 undi.

Timbalan Ketua Amanah Bakri itu memperoleh 13,844 undi, menewaskan Dr Mohd Mazri Yahya daripada Perikatan Nasional (PN) yang memperoleh 10,330 undi, manakala calon Bebas yang juga ahli perniagaan S Jeganathan hanya memperoleh 311 undi, sekali gus hilang wang pertaruhan.

Keputusan itu diumumkan Pegawai Pengurus Pilihan Raya DUN Simpang Jeram, Jamil Hasni Abdullah pada pukul 9.12 malam tadi di Dewan Jubli Sultan Ibrahim, Muar malam ini.

Menurut data SPR 40,379 pengund yang layak mengundi pada PRK hari ini.

Pada Pilihan Raya Negeri (PRN) Johor lepas, DUN Simpang Jeram dimenangi Datuk Seri Salahuddin Ayub daripada PH apabila memperoleh 8,749 undi menewaskan calon BN, Datuk Lokman Md. Don (6,062 undi), Zarul Salleh dari PN (6,350 undi) dan Mahaizal Mahmor dari Pejuang (208 undi).- Bernama


Melayu bila ada duit sikit, beli kereta mewah…bila nak beli rumah

RATA-rata saya tengok orang Melayu suka ‘menayang’ kemewahan. Ada kereta mewah sikit, tayang. Dapat isteri (suami) artis selebriti, tayang.

Dah bersalah, tak mengaku bersalah.

Sudahlah begitu, pergi ke mahkamah, parkir kereta depan pintu mahkamah, sebab nak tayang. Ustaz yang kahwin dengan selebriti pun terbawa-bawa perangai sama.

Ustaz pun dah tak jadi ustaz. Nak tayang sama, tumpang glamour. Macamlah hebat sangat kahwin dengan artis.

Dunia dah nak Kiamat. Kita yang melihat makin geli geleman.

Ada duit sikit. Bukan banyak sangat pun duit yang dia ada. Tetapi, mahu tayang selalu. Tularkan.

Apa yang mereka mahukan sebenarnya dalam kehidupan ini, kita pun tidak tahu?

Kenapa tidak gunakan ‘kekayaan atau keberadaan’ itu dalam bentuk ‘low profile’.

Biar kaya, nampak tak bergaya. Bukan, biar papa, asal bergaya.

Kadang kala kita tengok, mereka yang pakai kereta mewah inilah, masih menyewa rumah lagi.

Kadangkala kita tengok, harga kereta tidaklah seberapa, tetapi aksesori kereta dia lebih mahal daripada kereta.

Apa tujuan pemasangan aksesori ini kalau bukan untuk ditayang bagi orang tengok.

Saya fikir orang Melayu sudah sampai peringkat wajib baca buku Pendeta Za’ba dalam usaha untuk memperbaiki kehidupan.

Za’ba menulis panjang lebar mengenai psiki orang Melayu dan kemukakan cara untuk mengatasinya.

Za’ba pernah berkata, rupa tidak boleh diubah tetapi perangai boleh. Perangai orang Melayu bergantung kepada diri sendiri. Orang lain tidak mampu mengubahnya melain diri sendiri.

Perangai yang merosakkan kita, bukan rupa.

Bangsa Melayu mesti merubah diri sendiri jika mereka mahu kekal dan maju di bumi sendiri. Jika tidak, pasti akan diambil oleh bangsa lain.

Walaupun tulisan Za’ba sudah lebih 60 tahun, ternyata sangat relevan untuk dijadikan panduan.

Za’ba tulis buku ini sebagai peringatan kepada orang Melayu.

Malangnya, orang Melayu abaikan peringatan ini. Orang Cina yang nampak lebih beramal dengannya.

Saya bukan nak puji orang Cina. Tetapi kita tengok, orang Cina (bukan semua) tidak suka menunjuk-nunjuk. Kadangkala pakai seluar pendek sahaja, tetapi duit berkepul-kepul dalam bank. Kereta dan rumah, mereka sorok, bukan tayang.

Berbanding dengan kita, duit dalam bank dahlah tak banyak, tetapi gaya dia, kereta dia hebat bukan main. Rumah masih lagi menyewa.

Apabila Za’ba menegur orang Melayu, bukan bermakna mahu mempersenda atau memperlekehkan bangsa sendiri tetapi sekadar mahu memberi kesedaran kepada orang Melayu tentang pentingnya merubah perangai dalam kehidupan seharian.

Cukuplah label-label yang diberikan seperti Melayu malas. Melayu rasuah dan macam-mcam lagi.

Bila dilabelkan dengan label negatif seperti Melayu rasuah. Cuba kita lihat dalam perkhidmatan awam dan penguatkuasaan hari ini, berapa ramai yang telah didakwa kerana rasuah.

Jika tidak mana mungkin tanah rizab boleh hilang, tanah Musang King bertambah. Mana mungkin tapak sekolah (sekolah agama), tiba-tiba hilang, diganti dengan sekolah lain.

Ini belum lagi dibincangkan soal kehidupan mewah penjawat awam, sedangkan gaji tidak seberapa.

Telah beberapa kali saya katakan, selagi mana nama kita adalah penjawat awam, selagi itulah kita tidak boleh menjadi kaya.

Jika ada juga penjawat awam atau penguat kuasa yang kaya raya, rumah besar, kereta besar, pasti ada yang tidak kena.

Dosa rasuah ini tidak boleh ditebus dengan menunaikan umrah dan haji. Dosa ini tidak boleh ditebus bersedekah kepada rumah anak yatim dan tahfiz., jika tidak benar-benar taubat nasoha.

Sedarlah umatku.

Sekali kamu gadaikan agama, bangsa dan tanah air demi kepentingan diri sendiri dengan menerima rasuah. Terlalu sukar untuk kamu menebus dosa tersebut sekali dengan bersedekah kepada berpuluh-puluh pusat anak yatim atau pusat tahfiz.

Jangan kamu sangka mudah sangat untuk mensucikan dosa menggadaikan agama, bangsa dan negara yang kamu lakukan.

Justeru, bacalah mesej Za’ba.

Za’ba mahukan orang Melayu berusaha bersungguh-sungguh dalam semua aspek kehidupan termasuk dalam urusan dunia mahupun akhirat. Apa yang ingin diperolehi harus diusahakan sendiri dan tidak bergantung semata-mata kepada pertolongan orang lain.

Bukan juga dengan menerima rasuah. Mengadaikan maruah agama, bangsa dan negara.

Za’ba seolah-olah dapat memahami ada segelintir orang Melayu yang tidak mahu berusaha dan hanya berharapkan bantuan dan ehsan orang lain. Mahu jalan pintas untuk hidup mewah.

Ya, memang tidak dinafikan hari ini, sudah ramai orang Melayu yang berjaya, yang bergelar usahawan, jutawan, saintis dan berbagai lagi. Manfaatkan sepenuhnya semua kejayaan ini.

Selain itu, Za’ba turut mengkritik amalan bidaah orang Melayu yang terpesong dari al-Quran dan as-Sunnah. Kebergantungan segelintir orang Melayu yang bergantung sepenuhnya terhadap mereka yang bergelar ‘orang agama’ sehingga ada yang memohon daripada golongan alim ini untuk berdoa bagi pihak mereka. Kamu ingat, ketenangan dan kebahagiaan boleh dibeli dengan doa orang alim? Orang yang kamu kata ‘alim’ itu pun belum tentu bahagia.

Justeru, kata Za’ba, skop pemahaman mereka tentang amalan kehidupan di dunia hanya terhad dalam konteks ibadah seperti wirid, zikir, tahlil dan sebagainya sahaja.

Perbuatan mulia lain seperti berdakwah, bekerja keras, tidak rasuah, berintegriti, dan berbagai lagi akhlak mulia, semua itu adalah ibadah dalam kehidupan.

Za’ba turut membandingkan kejayaan umat Islam terdahulu, sehingga dipandang tinggi sebagai umat yang maju, besar, berkuasa, mulia dan disanjung. Namun, kenapa umat Islam kini berlaku sebaliknya, malah lebih dahsyat lagi menjadi penerima rasuah sehingga sanggup menggadaikan agama, bangsa dan negara? Kaya sedikit, mula menayang.

Sepatutnya umat Islam kekal menjadi umat yang kuat, hebat, berkuasa dan dipandang tinggi.

Za’ba mempersoalkan adakah orang dahulu lebih kuat imannya berbanding umat sekarang?

Tidak juga bukan? Iman tidak boleh dijual beli. Ia juga tidak berada di tepian pantai…

Wahai Melayu, ambillah nasihat Za’ba ini.

Za’ba mahukan bangsa Melayu bangkit berjuang untuk memperbaiki diri, membaiki segala kekurangan, melakukan segala kebaikan dan menjauhi kejahatan. Bangkit berjihad dan berijtihad dalam menyesuaikan diri dengan perubahan zaman.

Za’ba juga mahukan bangsa Melayu memperbetulkan kesalahan dan memperbaharui pemahaman bukan sahaja dalam aspek agama tetapi juga segala aspek kehidupan. Kehidupan ini ibadah, bukan untuk menunjuk-nunjuk, tularkan, sehingga jadi riak.

Amalan yang paling penting kata Za’ba, adalah bertaubat dan kembali ke pangkal jalan setelah melakukan kesalahan. Bertaubatlah wahai sahabatku. Apa yang kamu ada hari ini, bukan milik kamu, tetapi milik Allah. Tak usahlah berlagak sangat, tayang sana sini.

Mungkin bagi generasi muda hari ini, buku ini agak kurang menarik perhatian kerana lenggok bahasa Za’ba yang agak klasik. Perlu diingat, karya Za’ba ini sepatutnya menjadi bahan bacaan wajib orang Melayu bagi menyusuri cara hidup masyarakat terdahulu yang masih kekal sifat dan perangainya.

Generasi muda hari ini perlu mengambil iktibar. Hapuskan label negatif terhadap Melayu sebagai bangsa pemalas dan bergantung harap kepada subsidi sahaja. Suka menunjuk-nunjuk.

Bila dah ada duit sedikit, fikirkan soal masa depan, bukan soal hari ini dengan berlagak ke sana ke mari dengan kereta mewah. Jika ada ibu bapa yang berkenan dengan kereta mewah untuk kita sebagai anak hadiahkan, tidak semesti beli Mercedes, Porshe atau Jaguar.

Berpada-padalah. Apa guna dengan kereta mewah jika rumah pun masih menyewa lagi.

Prof Dr Mohd Ridhuan Tee Abdullah


Tun M hadir muktamar PAS di Shah Alam

BANGI, 5 Rabiulakhir 1445H, Jumaat – Bekas Perdana Menteri, Tun Dr Mahathir Mohamad dilapor hadir ke Muktamar PAS ke-69 yang berlangsung di Ideal Convention Centre (IDCC), Shah Alam hari ini.

Bekas pemimpin berusia 98 tahun itu hadir sebagai tetamu majlis perasmian muktamar yang dirasmikan Presiden PAS, Tan Sri Abdul Hadi Awang.

Turut hadir dalam majlis berkenaan adalah Pengerusi Perikatan Nasional (PN), Tan Sri Muhyiddin Yassin.

Ketibaan Dr Mahathir yang juga pernah menerajui BERSATU dan Parti Pejuang Tanah Air (PEJUANG) kira-kira jam 10 pagi diumumkan Setiausaha Agung PAS, Datuk Takiyuddin Hassan.

“Selamat datang Tun Mahathir ke Muktamar PAS,” kata Takiyuddin.

Muktamar Tahunan PAS kembali diadakan di Shah Alam selepas 10 tahun, dengan kali terakhir pada November 2013 yang berlangsung di Stadium Malawati.

Terdahulu mantan Ketua Pemuda PAS, Ahmad Fadhli Shaari berkongsi gambar di Facebook miliknya yang menunjukkan Dr Mahathir berada di pentas utama bersama Timbalan Presiden PAS, Datuk Seri Tuan Ibrahim Tuan Man.

“Penampilan istimewa pagi ini…Muktamar Tahunan PAS Kali ke 69,” tulisnya.


Menteri Ukraine antara 14 maut helikopter terhempas

KYIV, 26 Jamadilakhir 1444H, Khamis – Sekurang-kurangnya 14 orang terbunuh termasuk menteri, selepas sebuah helikopter milik kerajaan terhempas di sebelah tadika di pinggir timur Kyiv.

14 mayat ditemui di lokasi nahas, termasuk seorang kanak-kanak dan kesemua sembilan orang yang berada di dalam helikopter itu – enam pegawai kementerian dan tiga anak kapal, menurut Perkhidmatan Kecemasan Negara Ukraine (SES).

Menteri Dalam Negeri Ukraine, Denys Monastyrsky adalah antara sembilan mangsa terkorban di dalam helikopter.

Menurut pegawai, Timbalan Menteri pertamanya, Yevgeny Yenin dan Setiausaha Kerajaan Negeri, Yuriy Lubkovich juga dilaporkan meninggal dunia dalam nahas.

Seramai 25 orang lagi cedera berikutan insiden berkenaan, termasuk 11 kanak-kanak, kata Presiden Ukraine, Volodymyr Zelensky, semalam.

Ketua Polis Negara, Ihor Klymenko dalam kenyataan di Facebook berkata, helikopter terbabit adalah milik perkhidmatan kecemasan negara Ukraine.

Nahas itu menyebabkan kebakaran berlaku berhampiran tadika, namun kanak-kanak serta kakitangan telah dipindahkan dari bangunan berkenaan.

Punca rasmi nahas masih belum diumumkan, dan tiada dakwaan daripada mana-mana pegawai Ukraine mengenai penglibatan Russia. – Agensi


Kes rogol bekas Exco Perak dibicara di Mahkamah Tinggi

PUTRAJAYA, 29 Rabiulakhir 1442H, Selasa – Perbicaraan kes rogol pembantu rumah warga Indonesia yang dihadapi bekas Ahli Majlis Mesyuarat Kerajaan negeri (Exco) Perak Paul Yong Choo Kiong akan didengar di Mahkamah Tinggi Ipoh.

Mahkamah Persekutuan memutuskan demikian setelah panel tiga hakim yang dipengerusikan Ketua Hakim Negara Tun Tengku Maimun Tuan Mat hari ini membenarkan rayuan Yong supaya kesnya itu dipindahkan dari Mahkamah Sesyen ke Mahkamah Tinggi.

Perbicaraan di Mahkamah Sesyen belum bermula kerana menunggu rayuan pemindahan kes berkenaan.

Tengku Maimun yang bersidang bersama Hakim Mahkamah Persekutuan Datuk Seri Mohd Zawawi Salleh dan Datuk Mary Lim Thiam Suan membuat keputusan itu selepas meneliti hujahan bertulis yang difailkan peguam Yong serta tiada bantahan daripada pihak pendakwaan terhadap rayuan itu.

“Ini adalah keputusan sebulat suara kami dan kami tidak menemukan kekhilafan dalam rayuan ini. Rayuan dibenarkan, perintah Mahkamah Rayuan diketepikan. Kes ini akan dipindahkan ke Mahkamah Tinggi,” kata Tengku Maimun yang kemudian menetapkan 21 Disember untuk kes itu disebut di Mahkamah Tinggi.

Terdahulu, Timbalan Pendakwa Raya K.Mangai memaklumkan mahkamah bahawa beliau diarahkan agar tidak membantah rayuan Yong itu.

Peguam Datuk Rajpal Singh, yang mewakili Yong berkata perbicaraan diadakan di Mahkamah Tinggi setelah kedua-dua pihak mencapai “persetujuan” seperti yang dibangkitkan dalam penghakiman dengan keputusan majoriti 2-1 panel tiga Hakim Mahkamah Rayuan.

Pada 10 Feb lepas, Hakim Mahkamah Rayuan Datuk Yaacob Md Sam dan Datuk Seri Kamaludin Md Said menolak permohonan Yong itu manakala Hakim Datuk Rhodzariah Bujang menentang keputusan berkenaan.

Semasa ditemui di luar mahkamah, Rajpal yang mewakili Yong bersama peguam Salim Bashir, memberitahu media bahawa pasukan pembelaan memohon kes itu dibicarakan di Mahkamah Tinggi kerana kes itu melibatkan isu perlembagaan terutama berkaitan Akta Perlindungan Saksi 2009.

Beliau berkata pasukan pembelaan akan mencabar akta berkenaan berikutan dua saksi utama akan memberi keterangan secara tertutup.

“Dengan cara ini pasukan pembelaan dan tertuduh tidak akan dapat mengakses sepenuhnya kerana kami tidak dapat melihat saksi secara langsung. Kami akan membangkitkannya semasa sebutan kes di Mahkamah Tinggi,” katanya.

Pada 26 Nov, Mahkamah Tinggi Ipoh menolak permohonan pihak pembelaan mengikut Seksyen 417 Kanun Tatacara untuk memindahkan kes itu dari Mahkamah Sesyen ke Mahkamah Tinggi.

Yong, 50, bekas Exco Perumahan, Kerajaan Tempatan dan Pengangkutan Awam mengaku tidak bersalah di Mahkamah Sesyen Ipoh terhadap pertuduhan merogol pembantu rumahnya warga Indonesia berumur 23 tahun.

Yong, yang juga Ahli Dewan Undangan Negeri (ADUN) Tronoh, dituduh melakukan kesalahan itu di kediamannya di Meru Desa Park pada 7 Julai tahun lepas antara 8.15 malam dan 9.15 malam. – Bernama


Maklumat tidak tepat punca ramai ragui dos penggalak

Oleh Zuhayati Yazid

BANGI, 9 Rejab 1443H, Jumaat – Keberkesanan dos penggalak vaksin COVID-19 perlu disampaikan dengan jelas kepada orang ramai khususnya golongan yang berisiko.

Bahkan, penyampaian maklumat mengenai dos penggalak juga perlu dibuat dalam bentuk mudah difahami oleh semua lapisan masyarakat, terutama warga emas.

Pakar Kesihatan Awam (Epidemiologi dan Biostatistik) Universiti Putra Malaysia (UPM), Prof Madya Dr Malina Osman berkata, penerangan yang jelas dan mudah perlu diberikan supaya pengguna memahami situasi sebenar dan yakin dengan pengambilan dos penggalak.

Beliau berkata, langkah itu perlu dibuat memandangkan terlalu banyak maklumat tidak tepat mengenai pengambilan dos penggalak sehingga menimbulkan kebimbangan dalam masyarakat.

“Namun perkara itu perlu diperjelas sebaik mungkin bagi membuang rasa tidak selesa tersebut selain perlu dijelaskan kepada mereka keperluan utama kenapa mereka perlu mengambil dos penggalak, selain kesan kepada kesihatan diri daripada pengambilan dos berkenaan.

“Kadang-kadang bukan vaksin menjadi penyebab kepada komplikasi kesihatan, tetapi kemungkinan penerimanya mempunyai penyakit lain namun tidak membuat pemeriksaan kesihatan terlebih dahulu sebelum mengambil vaksin,” katanya ketika dihubungi Ismaweb.net, hari ini.

Dr Malina berkata, pengambilan vaksin adalah usaha untuk mengelakkan individu terutama golongan berisiko seperti warga emas, terdedah kepada jangkitan semula jadi.

“Keadaan ini sekiranya dibiarkan kita risau akan menjangkiti individu lain dengan lebih mudah dan kesannya lebih kritikal memandangkan mereka adalah golongan berisiko.

“Usaha memberikan vaksinasi bukan sahaja berperanan mencegah komplikasi semata-mata, tetapi juga untuk mencegah daripada penularan tersebut berterusan,” katanya.

Pada masa sama, beliau menggesa golongan muda terutama anak-anak untuk menjadi ejen penyampai maklumat tepat kepada ibu bapa atau masyarakat sekeliling supaya lebih yakin mendapatkan dos penggalak, ketika negara berdepan gelombang Omicron.

“Sebagai anggota keluarga, menjadi tanggungjawab kepada generasi muda khususnya anak-anak untuk menyampaikan maklumat yang tepat kepada ibu bapa dengan menerangkan kebaikan mengambil dos penggalak,” katanya.

Namun, Dr Malina tidak menafikan penerangan dan penjelasan secara umum daripada pihak berkuasa serta media perlu dilipatgandakan bagi menarik golongan berkenaan mengambil dos penggalak.

Ditanya mengenai peningkatan kes positif yang semakin melonjak ketika ini, beliau berkata, lonjakan kes jangkitan mampu dilandaikan segera sekiranya peratusan rakyat melengkapkan vaksinasi termasuk dos penggalak ditingkatkan.

Sebelum ini, Menteri Kesihatan, Khairy Jamaluddin memaklumkan terdapat kira-kira 3.5 juta penerima vaksin Sinovac dan golongan warga emas berusia 60 tahun dan ke atas masih belum menerima suntikan dos penggalak.


DUN Johor perhalusi Enakmen Anti Lompat Parti

BANGI, 19 Ramadan 1443H, Khamis – Bagi menunaikan janji sebelum ini, Dewan Undangan negeri (DUN) Johor memberi tumpuan dan penelitian terhadap Enakmen Anti Lompat Parti, hari ini

Menteri Besar Johor, Datuk Onn Hafiz Ghazi berkata, enakmen tersebut akan diperhalusi dan memastikan tiada lagi ahli politik di negeri ini yang tidak berprinsip mengkhianati mandat rakyat.

“Perkara perlu kita utamakan adalah anti lompat parti, saya juga baru-baru ini berjumpa dengan (Ahli Parlimen Pengerang) Datuk Seri Azalina (Othman Said), yang mana saya difahamkan baru-baru ini isu itu mempunyai teknikal yang perlu diperhalusi kerajaan di peringkat Parlimen.

“Jadi kami di Johor pun akan mengorak langkah yang sama untuk memastikan perkara ini diteliti,” katanya seperti dipetik akhbar tempatan, hari ini.

Onn Hafiz bagaimanapun berkata, pelaksanaan Enakmen Anti Lompat Parti akan berlandaskan keselarian di peringkat Persekutuan.

“Buat masa ini perkara utama bagi merealisasikan usaha berkenaan adalah dengan melihat dahulu perkembangan semasa Akta Anti Lompat Parti di peringkat Persekutuan.

“Saya lihat apa pun yang berlaku di peringkat Parlimen, mesti juga akan ada kesannya di peringkat kerajaan negeri.

“Jadi kita kena lihat adakah perkara itu akan ada kesan kepada kita. Paling utama hubungan Putrajaya dan Johor mesti ada keselarian,” tegas beliau.

Pada Pilihan Raya Negeri (PRN) Johor, Barisan Nasional (BN) menyatakan kesediaannya dalam memperkenalkan Enakmen Anti Lompat Parti sebagai salah satu tawaran utama sekiranya berjaya membentuk kerajaan.

Pengerusi BN Johor, Datuk Seri Hasni Mohammad memaklumkan perkara itu merupakan satu daripada inisiatif yang mahu ditawarkan dalam teras Reformasi Politik bagi memastikan kerajaan negeri selepas ini kekal stabil.


Bekalan bagi musim perayaan dijamin mencukupi: JPV

MELAKA, 29 Syaaban 1442H,  Ahad – Bekalan daging, susu, ayam dan telur bagi keperluan orang ramai sepanjang bulan Ramadan dan sambutan Hari Raya Aidilfitri serta Aidiladha nanti, dijamin mencukupi.

Ketua Pengarah Jabatan Perkhidmatan Veterinar (JPV) Datuk Dr Norlizan Mohd Noor yang memberikan jaminan itu berkata, sejak awal tahun ini lagi banyak pengimport mendapatkan bekalan daging kerbau sejuk beku dari India, di samping daging lembu dari Australia, New Zealand dan juga Pakistan.

Beliau berkata, pengimportan daging lembu dan kerbau dari luar negara adalah penting kerana Malaysia masih bergantung harap kepada sumber berkenaan bagi menjamin bekalan, seterusnya memenuhi keperluan pengguna.

“Di samping itu kita juga ada jawatankuasa yang memantau perkara ini dan insya-Allah keperluan daging mencukupi, serta dapat memenuhi keperluan pengguna bukan sahaja untuk bulan Ramadan dan Syawal, malah hingga dua bulan akan datang.

“Sebagai contoh ada juga dalam kalangan penternak yang telah menyediakan stok bekalan lembu korban tiga hingga empat bulan lebih awal, jadi pengguna tidak perlu bimbang,” katanya kepada Bernama di sini.

Norlizan berkata, bagi jaminan bekalan daging, sebanyak 210,000 metrik tan lembu dan kerbau diperlukan negara setahun, namun negara hanya mampu menghasilkan 46,000 metrik tan iaitu kira-kira 22 peratus pada tahun lepas daripada sumber ternakan dalam negara.

Beliau berkata, JPV telah merangka pelbagai program dan usaha bagi meningkatkan pengeluaran daging negara, antaranya ‘Beef Plan’ sejak 2019, selain menjalin kerjasama erat dengan Institut Penyelidikan dan Kemajuan Pertanian Malaysia (MARDI).

“Terdapat empat aktiviti utama dijalankan bagi program ternakan iaitu, ternakan fidlot, penternakan integrasi seperti lembu baka tempatan Kedah-Kelantan Elit (KK Elit), ternakan konvesional iaitu ternakan secara kecil-kecilan dan bebas kampung, dan sumbangan tenusu.

Sementara itu Ketua Menteri Melaka Datuk Seri Sulaiman Md Ali pula memberi jaminan bahawa kerajaan negeri akan memastikan bekalan keperluan harian penduduk Melaka sentiasa mencukupi bagi memenuhi permintaan pengguna sepanjang bulan Ramadan dan musim perayaan Aidilfitri.

Beliau berkata, pihaknya telah berbincang dengan Kementerian Perdagangan Dalam Negeri dan Hal Ehwal Pengguna (KPDNHEP) cawangan Melaka semalam mengenai perkata itu, dan meminta mereka meningkatkan pemantauan di semua premis perniagaan sama ada di pasar dan bazar Ramadan, kedai runcit, pasar raya dan sebagainya, supaya tidak berlaku kenaikan harga terlalu tinggi pada bulan Ramadan ini.

Beliau berkata demikian kepada pemberita ketika ditemui selepas melawat Pasar Tani Pra Ramadan peringkat negeri ‘Jom Mantai Puasa’ 2021 bersama dengan Ahli Lembaga Pengarah Lembaga Pemasaran Pertanian Persekutuan (FAMA) Datuk Ghazale Muhamad dan Pengarah FAMA Melaka Mohd Azraie Ramli, di Pasar Tani Merlimau di sini hari ini.

Sulaiman berkata, Pasar Tani Pra Ramadan itu diadakan bagi memberi kemudahan kepada orang ramai membuat persiapan awal menyambut Ramadan di tujuh lokasi sekitar negeri ini bermula 4 hingga 11 April. -Bernama


PH cabul kedaulatan undang-undang bela pekebun durian ‘haram’

BANGI, 11 Muharram 1442H, Ahad – Tindakan wakil rakyat Pakatan Harapan (PH) Pahang yang menggesa kerajaan negeri tidak mengambil tindakan terhadap pekebun yang mengusahakan tanaman durian secara haram di Raub, adalah tindakan politik yang mencabul kedaulatan undang-undang.

Yang Dipertua ISMA Kuantan, Ustaz Norman Mohd Nor menegaskan, perbuatan yang salah tetap salah, justeru pihak berkuasa mesti bertindak tegas tanpa memilih bulu.

Katanya, mengikut Seksyen 425 Kanun Tanah Negara 1965, mengusahakan tanah kerajaan yang masih tiada keputusan/kelulusan adalah menjadi satu kesalahan dan jika disabitkan kesalahan boleh dijatuhi hukuman denda tidak melebihi RM500,000.00 atau dipenjarakan untuk tempoh tidak melebihi satu tahun.

“Kita sebagai rakyat, menyokong ketegasan kerajaan negeri menerusi Unit Penguatkuasaan Negeri Pahang bertindak mengambil alih tanaman durian dan buah-buahan yang diusahakan secara haram di sekitar Kampung Sungai Ruan dan Kampung Chalit, Raub mulai 24 Ogos lalu.

“Bukan soal ia bangsa mata sepet, tetapi kalau betul perlukan tanah buatlah dengan cara yang betul, bukan tanam durian secara haram, tak perlu bayar cukai tanah, jual pula Musang King dengan harga seketul emas,” katanya kepada Ismaweb.net.

Ustaz Norman berkata, lebih menyedihkan apabila pihak bertanggungjawab bertindak, para peneroka haram dan pembela mereka memberikan bermacam-macam alasan dan memohon belas kasihan sehingga tidak segan silu meminta ihsan Yang di-Pertuan Agong.

“Sedangkan mereka tak pernah pun nak dengar titah Tuanku. Dalam bab penggunaan tulisan Jawi contohnya, sehingga sanggup bersusah payah ke mahkamah untuk memfailkan bantahan terhadap titah Tuanku. Sungguh tiada maruah perbuatan sebegini.

“Apa yang dipersoalkan dalam hal ini ialah bagaimana para pekebun durian ini dengan berani dan yakin mengusahakan penanaman durian Musang King secara senyap-senyap sehingga lebih 20 tahun tanpa mendapat teguran dari mana-mana pihak.

“Mungkinkah ada pihak-pihak tertentu yang memberi jaminan kepada tindakan mereka. Mungkin juga mereka menggunakan ‘taktik-taktik kotor’ untuk mendiamkan pihak-pihak yang bertanggungjawab sekian lama sehinggalah perkara ini terbongkar akhir-akhir ini,” dakwanya.

Beliau menegaskan apa pun alasannya, ada banyak perkara yang tidak kena sehingga perbuatan menceroboh tanah kerajaan semakin menjadi-jadi.

“Hari ini, rakyat sudah celik. Nampak kejelekan di sana sini. Sudah serik kena tipu. Sudah insaf. Sudah ingin membetulkan di mana silap. Sudah pandai menilai yang mana intan yang mana kaca. Yang mana benar yang mana temberang.

“Rakyat hari ini pun sudah pandai mengkritik pemimpin dan pihak berkuasa. Pesan saya kepada para pemimpin dan pihak berkuasa, hisablah dirimu sebelum kamu dihisab oleh Tuhan,” katanya.


Zalim! Zionis tembak mati ibu tunggal ketika melintasi pusat pemeriksaan

TEBING BARAT, 8 Ramadan 1443H, Ahad – Tentera pengganas Israel menembak mati seorang wanita ketika melintasi pusat pemeriksaan tentera berhampiran perkampungan Husan, barat Baitulmaqdis di Tebing Barat, awal pagi ini.

Kementerian Kesihatan Palestin berkata, wanita berusia 40 tahun itu meninggal dunia di hospital berdekatan bandar Beit Jala, selepas mengalami kerosakan teruk saluran darah.

Wanita itu dikenali sebagai Ghada Ibrahim Sabatien merupakan balu dan mempunyai enam orang anak, lapor agensi berita Wafa.

Terdahulu, tentera rejim Zionis dikatakan melepaskan tembakan amaran ketika wanita malang itu melintasi kawasan berkenaan sebelum menembak terus ke arah kakinya.

Wanita berkenaan kemudian dipindahkan kepada Bulan Sabit Merah untuk rawatan lanjut, kata pasukan tentera sambil menambah pihaknya sedang menyiasat kes tersebut.

Sementara itu, awal pagi tadi, tentera pengganas Israel menyerbu bandar Jenin, utara Tebing Barat berikutan serangan maut di pantai Tel Aviv, Khamis lalu.

Insiden dipercayai dilakukan oleh penduduk di Kem Pelarian Jenin yang mengorbankan tiga lelaki. – Agensi


Bila nak robohkan tugu komunis MPAJA di Taman Peringatan Nilai?

SAYA ucap syabas kepada Majlis Perbandaran Kajang yang telah merobohkan monumen atau patung Mao Tze Tung yang dibina secara haram di Taman Peringatan Nirwana, Semenyih.

Bagaimana pula dengan tugu Komunis MPAJA? Bila Majlis Perbandaran Nilai mahu bertindak merobohkan tugu komunis yang juga dibina secara haram pada 1996.

Sampai bila kita harus biarkan rakyat negara ini, terutamanya ultra kiasu, terus mengagung-agungkan komunis? Kepada ultra kiasu komunis itu adalah pejuang sepertimana mereka mendewakan Mao Tze Tung.

Mana lebih bahaya daripada patung Mao Tze Tung atau patung komunis MPAJA?

Sudah tentu MPAJA lebih bahaya. Mao Tze Tung berada di China, sedang MPAJA ada di depan mata. Saban kali MPAJA terus dinobatkan dan didewa-dewakan.

Saya cukup hairan, kenapa kita terus membiarkan tugu atau patung komunis itu terus didewa-dewakan hingga hari ini, sedangkan saya telah bangkitkan perkara ini sejak ia mula didirikan.

Sudah sampai masanya, kita melihat perkara dengan serius. Pemikiran komunis MPAJA sedang menguasai generasi dahulu dan diperturunkan hingga kini.

Sebab itu, kita lihat perangai dan tingkah laku komunis terus- menerus mengganggu-gugat pembinaan negara bangsa yang kita idam-idamkan.

Silibus sejarah sekolah persendirian Cina masih mengagungkan komunis.  Komunis dilihat sebagai pejuang menentang Jepun.

Sedangkan kita semua tahu bahawa penentangqn komunis terhadap Jepun disebabkan oleh permusuhan yang panjang antara negara  China-Jepun dalam Perang China-Jepun.

Permusuhan China-Jepun terus berpanjangan hingga ke hari ini. Bukan kerana komunis mahu memerdekakan negara ini ketika Jepun menduduki Tanah Melayu sekitar 1941-1945.

Justeru,  saya amat berharap tugu komunis MPAJA ini segera dirobohkan sebelum pemikiran komunis terus mencengkam generasi akan datang. Pastinya ia akan menghalang pembinaan negara bangsa kerana ia telah ditanam sejak kecil lagi. Lebih-lebih lagi dengan wujudnya sekolah perkauman seperti sekolah vernakular dan sekolah persendirian Cina

Apakah kita sudah lupa bagaimana bersungguh-sungguhnya ultra kiasu mempertahankan komunis Chin Peng? Ultra kiasu turut menyeludup abu Chin Peng ke negara ini meskipun jasadnya tidak dapat dibawa pulang.

Teramat malang jika kita mudah lupa. Tidak hairan patung Chin Peng secara diam turut ditegakkan nanti jika tidak ada ketegasan dalam membina negara ini.

Prof Dr Ridhuan Tee Abdullah

Artikel ini telah disiarkan lebih awal di Facebook Dr Ridhuan Tee


Zahid Hamidi dakwa yakin bebas jika dapat perbicaraan adil

BANGI, 26 Safar 1444H, Jumaat – Datuk Seri Dr Ahmad Zahid Hamidi mendakwa, pimpinan UMNO yang berdepan dengan pelbagai tekanan sewaktu lawan politiknya berkuasa tidak pernah takut menghadapi sebarang tindakan.

Presiden UMNO itu mendakwa bahawa mereka – yang dituduh itu – berani kerana di pihak benar.

Katanya, disebabkan itu beliau dan pemimpin UMNO lain yang berdepan pendakwaan di mahkamah tidak pernah lari, sebaliknya berjuang membersihkan nama kerana percaya kebenaran akan terserlah jika perbicaraan dapat dilangsungkan secara telus dan saksama.

“Seperti sering saya nyatakan, diri ini amat yakin akan dibebaskan daripada pertuduhan yang sengaja diada-adakan sekiranya mendapat sebuah perbicaraan yang adil.

“Syukur ke hadrat Illahi di atas keputusan mahkamah membebaskan dan melepaskan saya daripada 40 pertuduhan yang dikenakan terhadap saya semasa kerajaan 22 bulan berkuasa,” katanya dalam kenyataan, hari ini.

Terdahulu, Mahkamah Tinggi Shah Alam hari ini melepaskan dan membebaskan Ahmad Zahid daripada 40 pertuduhan rasuah berhubung sistem Visa Luar Negara (VLN).

Keputusan itu dibacakan Hakim Mahkamah Tinggi, Datuk Mohd Yazid Mustafa selepas pihak pendakwaan gagal membuktikan prima facie terhadap semua pertuduhan akhir di kes pendakwaan itu.

Menurut Ahmad Zahid, beliau berterima kasih kepada pasukan guaman yang bertungkus-lumus dan tidak berputus asa mendapatkan keadilan buat dirinya.

“Terima kasih juga semua yang mendoakan sepanjang perbicaraan ini.

“Insya-Allah keputusan mahkamah ini akan menjadi penguat semangat untuk saya terus memperjuangkan segenap kebenaran yang perlu diangkat walau apa cabaran mendatang,” katanya.

Sebelum ini, bekas Timbalan Perdana Menteri itu berdepan 33 pertuduhan menerima suapan berjumlah SG$13.56 juta daripada Ultra Kirana Sdn Bhd (UKSB) untuk dirinya selaku Menteri Dalam Negeri ketika itu, bagi melanjutkan kontrak syarikat berkenaan sebagai pengendali Pusat Sehenti (OSC) di China dan VLN.

Suapan itu juga bagi mengekalkan kontrak perjanjian untuk membekalkan sistem bersepadu VLN kepada syarikat sama, oleh Kementerian Dalam Negeri.


Treler rempuh perancah besi dipercayai punca pembinaan SUKE runtuh

KUALA LUMPUR, 19 Rejab 1442H, Rabu –  Rempuhan sebuah treler terlebih muatan disyaki menjadi punca projek pembinaan Lebuhraya Bertingkat Sungai Besi-Ulu Kelang (SUKE) di Lebuh Raya Lingkaran Tengah 2 (MRR2) berdekatan Bandar Tasik Selatan, runtuh lewat petang tadi.

Pemaju SUKE berkata, treler tersebut adalah kenderaan persendirian dan tidak terlibat atau tidak berkaitan dengan pembinaan lebuh raya SUKE.

“Kemalangan di Lebuhraya MRR2 dekat Bandar Tasik Selatan menyebabkan kesesakan lalu lintas yang teruk.

“Ketika ini SUKE menghulurkan segala kemungkinan bantuan dan kerjasama kepada pihak berkuasa yang berkaitan untuk memastikan keselamatan orang ramai. SUKE akan mengeluarkan kenyataan susulan mengenai kejadian ini sebaik sahaja terdapat lebih banyak maklumat,” katanya.

Susulan kejadian itu, sebuah van dengan sekurang-kurangnya lima orang di dalamnya terperangkap setelah jambatan dalam pembinaan runtuh ke atasnya.

Jabatan Bomba dan Penyelamat Kota dalam satu kenyataan mengatakan bahawa mereka menerima panggilan kecemasan mengenai kejadian itu sekitar jam 5.58 petang tadi.

Seramai 23 anggota bomba, tiga jentera bomba dan dua kenderaan penyelamat kecemasan dari Balai Bomba Jalan Hang Tuah, Tun Razak dan Cheras telah dihantar ke tempat kejadian di sepanjang MRR2 menuju ke Ampang.

“Siasatan awal mendapati sebahagian jambatan yang dalam pembinaan runtuh di atas sebuah van kilang. Maklumat telah diterima bahawa sekurang-kurangnya lima orang terperangkap di dalam kenderaan,” kata kenyataan itu.

Kerja untuk menyelamatkan mangsa sedang dijalankan.

Sementara itu, Ketua Jabatan Siasatan dan Penguatkuasaan Trafik Bandar, Asisten Komandan Zulkefly Yahya berkata, treler yang membawa jentera berat dipercayai merempuh sebahagian jambatan Lebuh Raya SUKE yang kini dalam pembinaan.


Guru insani pemangkin generasi madani

1. TANGGAL 16 Mei setiap tahun, warga guru pasti merayakan hari istimewa untuk mereka iaitu Hari Guru. Hari Guru disambut bagi menghargai jasa dan perjuangan para guru dalam arena pendidikan. Sumbangan dan jerih payah mereka tidak dapat dinafikan. Ia adalah kesinambungan perjuangan yang panjang sejak sebelum merdeka, selepas merdeka hingga kini.

2. Tema tahun ini Guru Insani Pemangkin Generasi Madani mengingatkan kita betapa tugas dan peranan guru cukup besar untuk menjadi obor penggerak bagi melahirkan generasi madani yang memiliki ketinggian ilmu dan adab serta jati diri bangsa yang kuat untuk menjadi sebuah negara madani berasaskan acuan kita sendiri.

3. Guru insani bermakna guru berkeupayaan memahami emosi murid, empati dan menyuburkan nilai kasih sayang ke dalam jiwa mereka bagi memenuhi keperluan fisiologi dan psikologi murid. Pada masa yang sama kaya ilmu dan hikmah, mampu menjadi Qudwah Hasanah kepada murid- muridnya menyemai adab dan nilai berpaksikan pendidikan insani dengan jiwa sebagai murobbi dan muallim.

4. Dunia pendidikan sentiasa dinamik dan progresif dan berkembang seiring dengan perubahan zaman. Era Vuca, kepantasan teknologi serta berdepan generasi-Z menuntut warga guru mempersiapkan kualiti  diri dari sudut ilmu dan kemahiran pedagogi agar dapat menyampaikan ilmu dengan berkesan tanpa ada murid yang keciciran.

5. Guru insani tidak wajar memisahkan diri dari tanggungjawab asasi menerapkan adab dan akhlak untuk membina kesempurnaan aspek karamah insaniah sekaligus merealisasikan usaha membentuk anak murid yang baik lagi cerdik ( murid ABC)

6. Sempena hadirnya Hari Guru, wajar pihak kerajaan mendengar keluhan dan rintihan suara akar umbi warga guru bagi menangani beberapa isu-isu yang terkait dengan kebajikan dan keinsanan guru.

7. Antara aspek penting yang perlu diberikan perhatian ialah soal kenaikan gred gaji dan tempoh kenaikan, penglibatan aktif di dalam kesatuan, kemudahan infra fizikal dan digital, insentif pembelajaran digital, literasi undang- undang kepada warga guru, meningkatkan kecekapan guru di dalam bidang Ai, kesejahteraan emosi dan minda serta meringankan beban kerja guru.

8. Guru yang berjiwa insani, luhur budi pekerti serta berdedikasi mampu menjadi pemacu penghasilan generasi madani sekaligus wadah membina peradaban bangsa yang hebat dan unggul.

Selamat Hari Guru

Presiden Ikatan Guru-Guru Muslim Malaysia (i-Guru)

Ustaz Mohd Azizee Hasan


LCS: Zainab Mohd Salleh bukan isteri saya, kata Abdul Latiff

KUALA LUMPUR, 24 Muharam 1444H, Isnin – Menteri di Jabatan Perdana Menteri (Tugas-Tugas Khas) Datuk Dr Abdul Latiff Ahmad menafikan bahawa Zainab Mohd Salleh adalah isteri beliau seperti yang disebut dalam satu laporan berita tular dikaitkan dengan siasatan projek kapal tempur pesisir (LCS).

Abdul Latiff berkata sebagai Anggota Kabinet, beliau sedia memberi kerjasama penuh jika pihak berkuasa ingin menjalankan siasatan selanjutnya.

“Merujuk kepada laporan berita yang tular berkaitan siasatan projek LCS, saya menegaskan bahawa Zainab Mohd Salleh bukan isteri saya sepertimana yang dinyatakan dalam berita tersebut,” kata Ahli Parlimen Mersing itu menerusi kenyataan di sini hari ini.

Terdahulu, Timbalan Presiden PKR Rafizi Ramli mendakwa Zainab, yang merupakan isteri kedua Abdul Latiff, mempunyai kaitan dengan penyelewengan projek LCS.

Rafizi mendakwa Zainab adalah pemilik syarikat Alizes Marine Limited yang dikaitkan dengan isu LCS. – Bernama


Ini sebab Haji Aminuddin lepas jawatan Pengerusi PEMBELA

Oleh Zuhayati Yazid

KUALA LUMPUR, 13 Rabiulawal 1444H, Isnin – Mahukan perjuangan dalam skop lebih luas mendorong mantan Pengerusi PEMBELA, Haji Aminuddin Yahaya mengorak langkah berani menyertai Gagasan Bangsa (GB).

Gagasan Bangsa diterajui gabungan pemimpin-pemimpin Melayu daripada pelbagai latar belakang yang prihatin terhadap isu negara.

GB adalah gabungan NGO-NGO dari seluruh Malaysia dengan pelbagai latar belakang baik dari NGO Melayu, ahli akademik, agamawan, alam sekitar, profesional (peguam, dokor), kesenian, bekas pegawai kerajaan dan pelbagai lagi yang prihatin terhadap isu negara dan apa yang dihadapi oleh rakyat.

NGO-NGO di bawah GB telah berjuang sejak bertahun lama dalam pelbagai isu, namun ia tidak mendapat sambutan yang wajar oleh pihak pemerintah.

“Saya sudah berjuang lebih 10 tahun dalam PEMBELA dan NGO lain lebih 25 tahun, kita dah hantar macam-macam memorandum, dah pergi istana dan jumpa sendiri Perdana Menteri tetapi tidak diberi perhatian.

“Namun dengan penyertaan GB sebagai komponen NGO Gerakan Tanah Air (GTA), bukan sahaja boleh memperjuangkan isu agama tetapi juga seni, alam sekitar, akademik dan pelbagai lagi.

“Perlu diingatkan, GB bukan parti tapi terlibat dalam isu-isu politik kerana mahu suara rakyat diangkat dan diambil sebagai dasar dan polisi negara,” katanya kepada Ismaweb.net.

Beliau berkata demikian sebagai mengulas penyertaan dirinya dalam GB ketika ditemui dalam sidang media sempena Pelancaran GB, yang berlangsung Wisma Melayu, di sini hari ini.

Turut hadir, wakil jurucakap GB Prof Datuk Dr Ahmad Murad Merican, Ahmad Zakie Ahmad Shariff dan Dr Ahmad Idham Ahmad Nadzri.

Mengulas lanjut, Haji Aminuddin yang dilantik sebagai jurucakap GB berkata, keadaan negara kini semakin membimbangkan dan rakyat semakin menderita.

Lebih malang, katanya, jurang pendapatan antara kaum semakin melebar, Tanah Rizab Melayu semakin hilang – semua ini disebabkan kelemahan kepimpinan negara.

Atas dasar itu GB ditubuhkan – supaya suara rakyat didengari bagi memastikan semua isu yang dibangkit dapat dibaiki dan direalisasikan.


Angka korban kren jatuh kini tiga orang

KUALA LUMPUR, 8 Syaaban 1442H, Isnin – Angka korban akibat komponen kren gantri terjatuh di tapak pembinaan Lebuh Raya Bertingkat Sungai Besi-Ulu Kelang (SUKE) di Persiaran Alam Damai meningkat kepada tiga orang.

Perkara berkenan disahkan oleh Projek Lintasan Kota Holdings Sdn Bhd (PROLINTAS) dalam satu kenyataan hari ini.

Dalam kenyataan sama, PROLINTAS berkata, tiga pekerja pembinaan warga China meninggal dunia di lokasi kejadian, manakala seorang pengguna jalan raya pula cedera berdasarkan hasil siasatan awal.

“Insiden difahamkan berlaku apabila salah satu daripada komponen kren gantri terjatuh. Punca kejadian masih dalam siasatan.

“Susulan kejadian itu, pasukan tindak balas kecemasan SUKE bersama anggota bomba sudah menutup laluan trafik di kedua-dua hala dan kerja menyelamat mangsa sedang dijalankan,” katanya seperti dilapor Berita Harian.

Terdahulu, media melaporkan dua pekerja pembinaan disahkan maut, manakala dua lagi parah apabila sebuah kren ‘launcher’ digunakan dalam projek pembinaan lebuh raya di Persiaran Alam Damai, jatuh dan menghempap sebuah kenderaan.

Bomba dalam satu kenyataan memaklumkan, kren ‘launcher’ yang jatuh itu menghempap sebuah kereta Perodua Bezza menyebabkan pemandu seorang warga tempatan parah.

Tiga lagi mangsa adalah pekerja projek pembinaan dengan dua daripada mereka dipercayai terjatuh dari ketinggian 120 kaki (36.5 meter) dan disahkan meninggal dunia.

Seorang lagi pekerja terbabit dilaporkan tersangkut di landasan pembinaan lebuh raya, dan kerja menyelamatkan mangsa sedang dijalankan.